DataLife Engine > Версия для печати > БУ МАСКАНДА ҲАМИША БАҲОР\nDataLife Engine > Қишлоқ хўжалиги > БУ МАСКАНДА ҲАМИША БАҲОР\n28-12-2020, 15:34. Разместил: User\nЗафаржон Муродов кўп йиллардан буён тадбиркорлик билан шуғулланади. У тижорат соҳасида бошқа шаҳар ва туманлардан тайёр маҳсулот олиб келиш қийин эмаслигини яхши биларди, бу ишларда етарли тажриба орттирди. Аммо у бозорга ўзи етиштирган маҳсулот билан кириб боришни орзу қиларди.\n2019 йил у бир гектар ерда иссиқхона барпо этиб, озиқ-овқат маҳсулотлари етиштириш тўғрисидаги бизнес-режани "Ипотека банк"нинг вилоят бўлимига тақдим этди. Бизнес-режа банк раҳбариятига маъқул келиб, Зафаржонга 550 000 АҚШ доллари миқдорида банк кредити ажратилди. Шароф Рашидов тумани ҳокимлиги "DECSTAR" масъулияти чекланган жамиятига иссиҳхона қурилиши учун бир гектар ер ажратиш тўғрисида қарор чиқарди. Иссиқхона қурилиши 2020 йилнинг февраль ойида ниҳоясига етказилди.\nЎндан ошиқ ишчиларни қабул қилиб, помидорнингтезпишар нави кўчатлари ва бошқа сабзавот экинларини экишни бошлади.\n— Дастлабки ҳосилимиз ёмон бўлмади. Олинган ҳосилнинг аксарият қисмини Россияга экспорт қилдик. Оралиқ экинларини ўзимизнинг бозорга чиқардик, — дейди МЧЖ иш бошқарувчиси Баҳодир Муродов. — Бу янги соҳа бўлганлиги учун гоҳида муаммолар ҳам пайдо бўлиб қолмоқда. Агрономимиз жуда тажрибали мутахассис. Оралиқ экинлари асосий экин ривожига салбий таъсир кқрсатгани учун жорий йилда улардан воз кечдик. Фақат помидор кўчатлари ўтқаздик.\nИссиқхонада танангизга хуш ёқадиган ҳарорат ҳукмрон. Ташҳарига чиқсангиз, қишнинг қаҳрли совуғига дуч келиб, Зафаржон яратган бу "Ҳамиша баҳор" масканни тарк этгингиз келмай қолади. Энг муҳими, экинзордаги ҳосилни кўриб дилингиз яйрайди.


Превью. "Женоа" - "Удинезе": Шомуродов бизни хурсанд қила оладими? - Zamin.uz\n23:16 / 13.03.2021\nПревью. "Женоа" - "Удинезе": Шомуродов бизни хурсанд қила оладими?\nБугун, 13 март, А Серия 27-тури доирасида ҳамюртимиз ҳаракат қилаётган "Женоа" ўз уйида "Удинезе"ни қабул қилади.\nУмуман олганда, мавсум давомида "Удинезе" барқарор ўйин кўрсатмоқда, лекин "Женоа" ҳам мураббий алиштиргач, мусобақа жадвалидаги вазиятини ўнглаб олди.\n"Женоа" ҳозирда 27 очко билан 13-поғонани эгаллаб турибди. Хавфли зона билан орадаги фарқ етти очкони ташкил қилмоқда ва бу генуяликлар учун охирги даврнинг энг муҳим хабари ҳисобланади. Ваҳоланки, яқиндагина клуб хавфли ҳудуддан чиқолмай юрганди. Ҳа, охирги учрашувлар у қадар омадли ўтмаган бўлса-да, ўша ўйинлардаги рақибларнинг даражасини ҳам инобатга олиш зарур. Нима бўлса ҳам, "Женоа" имкониятлари чекланган ва фаворитларга доим ҳам муносиб қаршилик кўрсата олмайди.\n"Интер"га қарши ўйинда (0:3) йирик мағлубият, аммо бу мавсум Антонио Конте шогирдларига ички чемпионатда унча-мунчаси бас кела олмаяпти. Асосийси "Женоа" ўзи билан тенг кучли рақибларга қарши учрашувларда очко жамлай олмоқда. Мисол учун, "Сампдория"га қарши ўйинда (1:1) Дзаппакоста гол муаллифи бўлди. Сафарда "Рома"га қарши учрашув эса қийин кечганди.\nГенуяликлар 5 турадан буён ғалаба қозона олмаяпти, лекин айтиб ўтганимиздек, бу ерда рақиблар кимлигини ҳам унутмаслик лозим. Умуман олганда, жамоа ёмон спорт формасида эмас ва бўлажак ўйинда балки анча кутилган ғалаба қайд этилар. Шу ўринда, таркибдаги муаммоларни айтиб ўтиш лозим, ҳимоячи Масьелло жароҳат сабаб ўйинни ўтказиб юборса, жамоага ҳужумчилар Горан Пандев ҳамда асосий куч Маттиа Дестро ҳам карточкалар сабабли ўйинни ўтказиб юборишга мажбур.\n"Удинезе" ҳозирда 11-ўринда бормоқда ва 32 очкога эга. Жамоа хавфли зонадан кўра, жадвалнинг ўртасига яқинроқ жойлашган. "Удинезе" ўзининг мустаҳкам ўйини билан ном чиқарган, ушбу клубдан доимо ақлли ва маъноли ўйин кутиш мумкин. Клубнинг асосий етакчиси Родриго Де Пауль ҳисобланади. Аргентиналик ярим ҳимоячи "Удинезе"нинг ҳақиқий юраги, айнан 26 ёшли футболчи майдондаги ўйинни бошқариб туради.\nДе Паулнинг голли узатмаси "Фиорентина" устидан (1:0) ғалаба қозонишга ёрдам берди, гол эса Нестеровски ҳисобига ёзилди. "Милан"га қарши баҳсда дуранг қайд этилганини ҳам айтиш жоиз (1:1) ва ўшанда ҳам Де Паул голли узатма берганди. "Сассуоло" билан ўйинда эса ғалаба (2:0) қозонилган. 1та гол ва голли узатма муаллифи Родриго Де Паул эди. Аргентиналик кетма-кет 4 ўйинда голли узатма беришга муваффақ бўлганди.\n"Удинезе" тўрт турдан буён ютқазмаяпти. Жамоа барқарор равишда очко жамғариб бормоқда. Шундай экан, хавотирга ўрин йўқ.\nОхирги ўзаро беш учрашувда "Удинезе" уч бор ғалаба қозонган ва икки бор дуранг ўйнаган. Биринчи даврада "Удинезе" кичик (1:0) ҳисобда зафар қучган.\nЭътиборли жиҳати, "Женоа" ўйинлардаги самарадорлик бўйича 16-ўринни, "Удинезе" эса 19-поғонани эгаллаб турибди. Ўзаро ўйинда ҳам голлар ёмғирини кутиш қийин бўлса керак, лекин Шомуродовдан самарали ҳаракатлар кутиб қоламиз. "Женоа" одатга кўра ёпиқ футбол намойиш қилса керак. "Удинезе" ҳам сабр билан рақиб хатосини кутиб ўйнашини тахмин қилиш мумкин. “Замин” янгиликларини “Youtube”да кузатиб боринг\nЯнгиликлар » Спорт » Превью. "Женоа" - "Удинезе": Шомуродов бизни хурсанд қила оладими?


Qalampir.uz - Энди Қозоғистонда ҳам McDonald's ресторани очилади\nЭнди Қозоғистонда ҳам McDonald's ресторани очилади\n19:06, 25.02.2016 Олам\nАҚШ аҳолисининг 70 фоизи McDonald's'нинг "Fasd food"лари сабаб ортиқча вазндан азият чекмоқда.\nЯқин икки-уч йил ичида Қозоғистоннинг бир қанча шаҳарларида McDonald's нинг 15 та ресторани очилади. Бу ҳақда қозоғистонлик тадбиркор Қайрат Боранбаевнинг сўзларига асосланиб, Интерфакс хабар берди.\nБизнесменнинг айтишича, 200 киши учун мўлжалланган биринчи ресторан жорий йилнинг 8 март куни Остона шаҳрида очилади. Остонадаги биринчи McDonald's ресторанига киритилган инвестиция миқдори 3,5 миллион АҚШ долларини ташкил этади.\nИккинчи ресторан 2016 йилнинг биринчи ярим йиллигида Олма-отада очилиши режалаштирилмоқда. “Ресторанлар учун асосий маҳсулотларни Россия компаниялари етказиб беради. Россияда барча зарур маҳсулотлар маҳаллийлаштрилган ва баъзи маҳсулотлар Европадан келтирилади. McDonald's ресторанлар тармоғининг истиқболига қараб, келажакда барча керакли маҳсулотларни ўзимизда ишлаб чиқаришни кўриб чиқамиз” – дейди Боранбаев.\nМаълумот ўрнида, McDonald's “Fast food” ресторанлар тармоғи бўлиб, 119 та давлатда 36 мингдан ортиқ умумий овқатланиш шохобчаларини бирлаштиради. Тармоқ кунига 70 миллионга яқин мижозга хизмат кўрсатади. McDonald's’га 1940 йил АҚШда Ричард ва Морис Макдональд томонидан асос солинган.\n“Listovative.com” сайтининг маълумот беришича, McDonald's ресторанларида сотиладиган тез тайёрланадиган таомлар (fast food) таъмини яхшилаш учун бир вақтнинг ўзида ҳам шакар, ҳам туз қўшилади. Бу эса қандли диабет ва юқори қон босимига олиб келиши мумкин. Бундан ташқари, McDonald's “fast food”ларини истеъмол қилиш ортиқча вазн тўпланишига ҳам олиб келиши олимлар томонидан исботланган. Шунинг учун ҳам АҚШ аҳолисининг 70 фоизи ортиқча вазндан азият чекмоқда.\nТеглар:Fast food Қозоғистон McDonalds\nНепал тоғларида ғойиб бўлган самолёт ҳалокатга учрагани маълум бўлди\n23:30, 27.12.2018 1 799


Кeчириб юбориш — Зикр аҳлидан сўранг\nСаволлар › Мавзу: Руҳий тарбия › Кeчириб юбориш\nИсломда ғазабни ютиш улуғ аҳлоқлардан ҳисобланади. Қуръони Карим оятларидан ташқари бу олий сифатнинг мақтови Пайғамбаримиз алайҳиссаломнинг ҳадисларида, салафи солиҳларимизнинг ишлари ва сўзларида ўз аксини топган.\n«Улар енгилликда ҳам, қийинчиликда ҳам нафақа қиладиганлар, аччиғини ютадиганлар ва одамларни афв қиладиганлардир. Аллоҳ яхшилик қилувчиларни севадир», дея марҳамат қилган (Оли Имрон сураси, 134-оят).\nҒазабни ютиш энг қийин ишлардан ҳисобланади. Ғазаб инсонда турли муносабатлар ила қўзғалиб туради, уни жиловлаб олиш ҳар бир кишининг ҳам қўлидан келавермайди. Лекин тақводор киши бу оғир ишни эплаши мумкин. Яъни қалбида тақводорлик мавжуд бўлган инсонгина ғазабдан ғолиб чиқа олади. («Руҳий тарбия» китобидан). Валлоҳу аълам!


Британия Молия вазири Гордон Брауннинг маълум қилишича¸ саноати тараққий этган 8 давлат молия вазирлари дунëдаги қашшоқ мамлакатларнинг 40 миллиард доллар қарзидан воз кечишга келишганлар.\nБраунга кўра¸ аксарияти Африка қитъасида жойлашган 18 давлат тез орада қарзлардан озод этилади.\n“Ҳар куни 300 минг бола нобуд бўлаëтган ва 100 миллион бола умуман мактабга бора олмаëтган бир пайтда бундай қарор қабул қилиниши керак эди. Фикримча¸ бу тадбирни кўпчилик қўллаб-қувватлайди”¸ - деди Британия Молия вазири.\nКелишилган режа бўйича¸ Жаҳон банки¸ Халқаро молия жамғармаси ва Африка тараққиëт банкидан қарздор бўлган мамлакатлар қарзлари юз фоиз бекор қилинади.\nЭслатиб ўтамиз саккизлик гуруҳига АҚШ¸ Британия¸ Франция¸ Германия¸ Италия¸ Канада¸ Япония ва Россия аъзодир.


ПАЛАК (Ҳикоя) — manzur.uz\nКим ўша бола билан ўйнаса, таъзирини бераман! Балки айб болада эмасдир. Палаги нопок…\nmanzur.uz / 17.09.2019 114\nҲали мактабга ҳам қатнамас эдик. Орамизда “Елим” лақабли бола бўларди. Текканга тегиб, тегмаганда кесак отар, ҳатто ёши катта болалар ҳам ундан узоқроқ юришга ҳаракат қилишар эди. “Елим” лақабини олишига сабаб, у отаси урушга кетганидан кейин икки йил ўтиб туғилган, онаси айтиши-ча, “қорнига ёпишиб қолган” экан.\nБир куни Елим ёмон иш қилди. Қаердандир ориқлаб кетган қора мушукни топиб келди. “Ҳозир сенларга томоша кўрсатаман”, деди-да, мушукнинг думига чизимча боғлаб, биғиллатиб, дарахт шохига илиб қўйди. Анҳор бўйидаги тошлардан кўйлагининг этагига тўлдириб келди. Кейин беш-олти қадам орқага чекиниб, мушукка тош ота бошлади. Болалардан бири “унақа қилма” деса, “бўпти, ўзингни тошбўрон қиламан”, деб хезланди. Елим тошларни шошилмай, узоқ мўлжалга олиб отар, ҳар гал тош текканида мушук аянчли миёвлар, типирчилаб, ўзини у ёқдан-бу ёққа ташлар, аммо қутулиб кетолмас эди. Охири бечоранинг оғзидан қон кела бошлади. Биз болалар даҳшатдан қотиб, қилт этмай турар, нима қилишни билмас эдик. Бир маҳал мушукнинг кўзидан олов сачраб кетгандек бўлди-да, сўнгги бор миёвлаб, тинчиб қолди…\nБу воқеани ичимга сиғдиролмай, онамга айтиб бердим. Онам отамга айтган шекилли, кечқурун бизни ёнларига чақириб, танбеҳ берди:\n– Ким ўша бола билан ўйнаса, таъзирини бераман! — деди. Сўнг бир зум ўйлаб турди-да, қўшиб қўйди: — Балки айб болада эмасдир. Палаги нопок…\nОтамнинг гапини яхши тушунмаган бўлсам-да, Елимдан нарироқ юрадиган бўлдим. У еттинчи синфни битириб, бошқа ўқимади… Университетда ўқиб юрган кезларим, Елим одам ўлдириб, ўн йилга кесилиб кетганини эшитдим.\nОрадан кўп йиллар ўтди. Билмадим, ўттиз йилми-ўттиз беш йилми… Куз кечаларидан бирида дарвоза тақиллаб қолди. Чиқсам, телпак кийган нотаниш одам турибди.\n– Танимадинг-а, — деди эски қадрдонлардек елкамга қўл ташлаб. – Мен… фалончиман.\nРостини айтсам бунақа исмли одамни эслай олмадим. Отини қайта сўраган эдим, илжайди.\nШунда “эски қадрдоним” ёдимга тушди.\n– Сенга бир масалада келдим, — деди мақсадга кўчиб. – Ўғлим арзимас нарса билан қамоққа тушиб қолди. Шунга бир ёрдам бериб юборсанг…\n– Мен терговчини танимайман, — дедим.\n– Сен уларни танимасанг, улар сени танийди-ку!\nОчиғи, ўғлининг “арзимаган нарса билан” қамалганига ишонмадим. Бунақа ишларга аралашмаслигимни айтдим. Елим хафа бўлди.\n– Бўпти, сен бўлмасанг, бошқаси топилиб қолар, деди-да, кетаверди…\nЎғлининг қисмати нима бўлганини билмайман-у, орадан тағин беш-олти йил ўтиб, нохуш хабар эшитдим. Елим хотин, бола-чақаси билан ажрашиб, қўшни маҳалланинг чеккароқ кўчасидан ҳовли сотиб олган экан. Қиш кунларидан бирида уйига ўт кетибди. Одамлар ўтни ўчиришиб, ичкари киришса, Елимнинг куйиб кетган жасади ётганмиш. Негадир оёқ-қўли сим билан чандиб боғлаб ташланган экан…\nБечорага ачиндим. Отамнинг сўзлари ёдимга тушди: “Палаги нопок…”\n«Ўзбеккино» BBC билан ҳамкорликда ҳужжатли фильмлар яратмоқчи


4 sentyabr — Buyuk qomusiy olim Abu Rayhon Beruniy tavalludiga 1040 yil to’ladi. | Xurshid Davron kutubxonasi\nMuallif Adib: YANGILIKLAR 03.09.2013 izoh yo'q\nБЕРУНИЙ Абу Райҳон Муҳаммад ибн Аҳмад (973.4.9, қад. Кот (Кат) ш.—1048.11.12. Ғазна (ҳоз. Афғонистонда)— улуғ ўзбек мутафаккир олими, ўрта асрнинг буюк даҳоларидан. Ўз замонасининг ҳамма фанларини, биринчи навбатда фалакиёт (астрономия), физика, риёзиёт (мат.), илоҳиёт, маъданшунослик фанларини пухта эгаллаган. Бу фанлар тараққиётига қўшган ҳиссаси б-н унинг номи дунё фанининг буюк сиймолари қаторидан жой олди. Унинг насл-насабида «берун» сўзи «ташқи шаҳар», «Беруний» эса «ташқи шаҳарда яшовчи киши» маъносини билдиради.\nБерунийнинг илм-фанга қизиқиши ёшлигиданоқ кучли бўлган. Машҳур олим Абу Наср ибн Ироқ Мансур қўлида таълим олади. Ибн Ироқ фалакиёт ва риёзиётга оид бир қанча асарлар ёзиб, шулардан 12 тасини Берунийга бағишлайди. Беруний ҳам устозининг исмини ҳамма вақт зўр ҳурмат б-н тилга олади.\nБеруний фаннинг деярли ҳамма соҳалари б-н шуғулланди. Шарқнинг бой фан ва маданиятини пухта ўрганиб, юнон илми б-н ҳам чуқур танишиб, йирик олим бўлиб етишди. Беруний шоир, адабиётшунос ҳам эди. Она тилидан ташқари араб, суғдий, форс, сурёний, юнон ва қад. яҳудий тилларини эгаллади. Кейинчалик, Ҳиндистонда санскрит тилини ўрганди. Ўз илмий асарларидан бирида ёзишича, Беруний Хоразмда яшаган даврида 990 й.дан Кот ш.да муҳим астрономик кузатишлар ўтказган. Бу кузатишлар учун ўзи астрономик асбоблар ихтиро этган. Мамлакатда тахт учун бошланган курашлар олимнинг бу илмий ишларини давом эттиришга имкон бермади. Қорахонийлар сомонийларга қарши ҳужум бошлади. Бунинг натижасида Хоразмда ҳам давлат тўнтариши бўлиб, Кот Урганч амири Маъмун I томонидан босиб олинди. Беруний ҳаёти хавф остида қолгаиини сезиб, 22 ёшида ватанини ташлаб чиқиб кетишга мажбур бўлади. У қад. Рай ш.га (ҳоз. Теҳрон яқинида) боради. Райда анча оғир ҳаёт кечиради, моддий қийинчиликларга дучор бўлади. Олим 998 й.дан кейин Журжонга келади ва бу ерда иккинчи устози табиб, фалакиётшунос ва файласуф Али Сахл Исо ал-Масихий б-н танишиб, ундан таълим олади. Ўша вақтда Каспий олди вилоятларида зиёрийлар сулоласи (928—1042) ҳукмронлик қилган; бу сулоланинг вакили Қобус ибн Вашмгир (1012 й.ўлдирилган) ёш олимни ўз ҳимоясига олади.\nЁқут Ҳамавийниж ёзишича, Қобус ибн Вашмгир Берунийга вазирлик лавозимини таклиф қилган, лекин олим бунга рози бўлмаган.\nБеруний «Ал-осор ал-боқия ан ал-қурун ал-ҳолия» («Қадимги халқлардан қолган ёдгорликлар») асарини Журжонда муҳожирлик даврида ёза бошлаган ва 1000-й.да тамомлаган. Беруний уни ёзишга жуда катта тайёргарлик кўрди. Қунт ва матонат б-н турли халқлар тарихи, маданияти ва тилларини ўрганди. Илм-фанга оид асарлар жуда кам нусхада ва қўлёзма шаклида айрим шахслар қўлида сақланган бир даврда ёш олим фаннинг турли соҳаларини бу қадар эгаллаб олиши, унинг ниҳоятда истеъдодли экаиини кўрсатади.\nБеруний 1005й.ларда Хоразмга қайтади ва сўнгроқ уни янги ҳукмдор Али Аббос Маъмун II саройга яқинлаштиради. Ўша даврда Урганчда Хоразмшоҳ саройида кўп машҳур олимлар тўпланиб, фаннинг турли соҳаларида илмий ишлар олиб борадилар. «Маъмун академияси» деб номланадиган бу анжуманнинг фаолиятида Беруний муҳим роль ўйнайди. Шу б-н бирга, у шоҳ Маъмун IIнинг энг яқин маслаҳатчиси сифатида мамлакат сиёсий ишларида ҳам фаол қатиашади. Берунийнинг Ибн Сино б-н ёзишмалари ҳам унинг Хоразмда турган даврида бўлган. Уларнинг савол-жавобларидан ва Берунийнинг Ибн Синога ёзган эътирозларидан бизгача фақат 18 таси етиб келган. Бу ёзишмалар унинг табиат фалсафаси ва физика масалалари б-н ҳам қизиққанини кўрсатади. Бу савол-жавобларда икки машҳур олим фазо, иссиқликнинг тарқалиши, жисмларнинг иссиқдан кенгайиши, нурнинг акс этиши ва синиши каби масалаларда илмий мунозара олиб борган. Хоразм Маҳмуд Ғазнавий томонидан (1017) босиб олингач, Беруний Хоразмшоҳ саройидаги бошқа бир қанча олимлар б-н биргаликда Ғазна ш.га олиб кетилди.\nБерунийнинг Ғазнадаги даври унинг илмий фаолияти учун энг маҳсулдор давр бўлди. Ғурбатда ҳаёт кечирган олим ўзининг барча вақтини илмий-тадқиқот ишларига сарф этди. Берунийнинг «Хоразмнинг машҳур кишилари» асари ҳам шу даврда яратилган. Унинг геодезияга оид муҳим асари «Тахдид ниҳоёт иламокин ли тасҳиҳ масофот илмасокин» («Турар жойлар (орасидаги) масофаларни аниқлаш учун манзилларнинг чегараларини белгилаш») 1025 й. 18 нояб.да ёзиб тугатилган. Бу асарнинг бирдан-бир қўлёзмаси Истанбулда, биринчи марта рус тилига шу қўлёзмадан «Геодезия» номи б-н таржима қилинди (Тошкент,1966). «Геодезия» Берунийнинг дунёқарашини белгилашда бой манбалардан бири бўлиб ҳисобланади.\n«Мунажжимлик санъатидан бошланғич тушунчалар» асари ҳам 1029 й. Ғазнада ёзилган. Асарнинг форс ча ва арабча нусхалари бизгача етиб келган. Унда ўша замон астрономияси б-н боғлиқ бўлган бир қанча фанлар ҳақида муҳим маълумотлар берилган. Берунийнинг машҳур «Ҳиндистон» асари — «Таҳқиқ мо лил-Ҳинд мин маъқула мақбула филақл ав марзула» («Хиндларнинг ақлга сиғадиган ва сиғмайдиган таълимотларини аниқлаш китоби») 1030 й.да ёзилган. Бу асар Ғарб ва Шарқ олимлари томонидан юксак баҳоланган. Маҳмуд Ғазнавийнинг Ҳиндистонга қилган юришларида Беруний шоҳга ҳамроҳ бўлган. Гарчи олимнинг Ҳиндистонда қачон ва қандай яшагани аниқ бўлмасада, Хоразмдан олиб кетилгандан кейин бир оз вақт Ҳиндистоннинг шим.даги Нандна қалъасида яшагани маълум. Ҳиндистонда санскрит тилини пухта ўрганиш унинг ҳинд маданияти, адабиёти ва Ҳиндистоннинг ўша давр олимлари б-н яқиндан танишишига ҳамда бу мамлакат ҳақида ўлмас асар яратишга имкон берди. «Ҳиндистон» ҳажми жиҳатидан жуда катта асар. Унда ҳинд адабиёти, фалсафаси, аниқ фанлар, география, элшунослик, қонун ва урф-одатлар, фалсафа, дин, тарихий-диний ривоятлар, ҳинд ёзувининг турлари ҳақида маълумотлар бор. Ҳоз. замон Ҳиндистон олимлари Берунийнинг бу асарини ҳинд маданияти тарихини ёритиш нуқтаи назаридан жуда юқори баҳолайдилар ва муҳим манбалардан бири деб ҳисоблайдилар. Уларнинг таъкидлашича, Беруний ўз асарида бизгача етиб келмаган санскритда ёзилган кўпгина манбалардан фойдаланган.\nБеруний астрономияга оид «Ал-Қонун ал-Масъудий» («Масъуд қонуни») асарини султон Масъудга бағишлади. Китобнинг қачон ёзиб тугатилгани аниқ эмас. Бу асар Берунийнинг фалакиётга доир энг муҳим асаридир. Ўрта аср олимлари бу асарни жуда юксак баҳолаганлар. Шундан кейин у яна иккита муҳим китобини ёзган. Булардан бири «Минералогия», яъни «Китоб ал-жамоҳир фи маърифат ал-жавоҳир» («Қимматбаҳо тошларни билиб олиш бўйича маълумотлар тўплами»)дир. Бу рисола уз замонаси учун Марказий Осиё ва Яқин Шарқ, Европада минералогия соҳасидаги энг яхши асар ҳисобланган. Унинг охирги асари — «Доривор ўсимликлар ҳақида китоб»нинг қўлёзмаси 20-а. нинг 30-й.ларида Туркияда топилди. Асар «Сайдана» номи б-н машҳур, унда Шаркда, жумладан, Туркистонда ўсадиган доривор ўсимликларнинг тавсифи берилган.\nБеруний фаннинг ҳамма соҳаларида самарали ижод қилган эди. Унинг илмий мероси жуда кенг ва ранг-баранг. Берунийнинг илмий иш соҳасидаги зўр қобилияти унинг кўпчилик замондошлари ва кейинги олимлар томонидан эътироф этилган. 1035—36 й.ларда Беруний ўз илмий ишларининг рўйхатини тузади. Бунда шу вақтгача ёзган китоб ва рисолалари 113 тага етгани кўрсатилган. Кейинги ёзган асарларини ҳам қўшсак, у қолдирган илмий мерос 152 китоб ва рисоладан иборат. Унинг асарлари мавзу жиҳатдан турлитуман. Кўпчилик асарлари ўз замонасида ўзига хос бир энциклопедия ҳисобланган. Асарларининг 70 таси фалакиёт, 20 таси риёзиёт, 12 таси география ва геодезия, 3 таси маъданшунослик, 4 таси харитаграфия, 3 таси иқлимшунослик, бири физика, бири доришунослик, 15 таси тарих ва элшунослик, 4 таси фалсафа,18 таси адабиёт ва б. фанларга оиддир. Беруний турли тиллардан бир қанча илмий ва адабий асарларни таржима ҳам қилган. Афсуски, ҳозирча олимнинг фақат 28 асаригина маълум. Қолганлари бизгача етиб келмаган ёки ҳали топилганича йўқ. Беруний ижодини ўрганиш, унинг асарларини нашр этиш, бошқа тилларга таржима қилиш ишлари ўтган аср охирларидан бошланди. Унинг «Кадимги халқлардан қолган ёдгорликлар», «Ҳиндистон»,«Геодезия», «Минералогия», «Масъуд қонуни», «Мунажжимлик санъатидан бошланғич тушунчалар» ва б. асарларининг матни нашр этилд»: турли тилларга таржима қилинди. Танланган асарлари рус ва ўзбек тилларида чоп этилди.\nБерунийнинг фалакиёт соҳасидаги хизмати айниқса каттадир. У уз илмий асарларида дунёнинг тузилиши масаласи да Птолемей назариясига суянса ҳам лекин Ернинг ҳаракати ҳақида ўш& даврда ҳукмрон назарияга зид келадиган фиқоларни баён этган. «Ҳиндисуцг» асарида «Ернинг айланиш ҳара4ГИ фалакиёт фани ҳисобларига ҳеч қандай зид келмайди, балки Ерда юз кирадиган ҳодисалар, унинг ҳаракати бирга бир текис давом этаверали», деган фикрни баён этади. «Истаан хил астролябияни тайёрлашнинг «:рли усуллари ҳақида» рисоласида Саъид ас-Сижзийнинг астролябилеи ҳақида гапирганда жуда муҳим хулосага келади: «Унинг негизи осмон ҳаракатланишига эмас, балки Ернинг ҳаракатланишига асосланганлиги учун мен уни жуда ҳам ажойиб кашфиёт деб ҳисоблайман». Б. ёритқичлар ҳаракатини хандасавий изоҳлаш асосида оламчинг тузилишини тушунтирадиган еоцентрик ва гелиоцентрик система енг кучга эга, деган хулосага келади.\n«Геодезия» асарида геоцентризм б-н боғлиқ бўлган баъзи назарияларнинг уғрилигига шубҳа б-н қараганини сйдан очиқ баён этади. Бу б-н олим гелиоцентрик тузилиши назарияни ишлашга ҳисса қўшди. У осмон ёритқичларининг ҳараграекторияси ва шакли эллипсо«. чгэканлиги ҳақида биринчи бўлиб фикр юритган олимлардан. Б.нинг бу башорати анча кейинги Кеплер кашфиётларини маълум даражада олдинан айтиш эди. Б. ўз асарларида айрим ҳодисалар тўғрисида ҳам ёзган. Mac, (биринчи бўлиб Қуёш тожини тушунтиришда қизиқарли хулосаларга келган.\nУ амалий астрономия масалалари ҳам жуда кўп шуғулланар эди. Ўзининг аниқ ва пухта астрономик кузатишларига асосланиб, Б. осмон экваторига Қуёш эклиптикаси оғишининг хатталиги (23°34’) ва эклиптика оғиши узунлигининг асрий ўзгаришларини оелгилашда, Қуёш апогеяси (авжи) узоқлигини аниқлашда қад. ва ўзига замондош бўлган астрономларга Караганда анча аниқ натижаларга эришган. Б. 1029 та юлдузнинг координаталари ва «олдуз катталиклари қайд этилган юлдузлар жадвалини тузган (қ. Беруний зижи).\nБ. ўз замонасининг улкан математикларидан бири эди. Унинг мат. фанига қўшган ҳиссаси муҳим аҳамиятга эга. Б. асарларида геометрия, арифметика, алгебра, сонлар назарияси ва тригонометрия тушунчалари маълум тартиб б-н таърифланди. Олимнинг арифметика ва алгебрасининг катта ютуғи шундан иборатки, унда иррационал сонлар арифметика ва алгебранинг тенг ҳуқуқди предмети бўлиб қолди. Арифметика соҳасида у машҳур учламчи қоидани кўриб чиқади, беш, етти ва ундан ортиқ миқдорларнинг ҳоллари учун учламчи қоидани умумлаштирувчи қоидаларни баён қилади. Б. айниқса тригонометрия соҳасида катта ютукларга эришди. Баъзи бир ҳоз. замон тадқиқотчилари Б.ни тригонометрияга мустақил фан сифатида қараган биринчи олим деб эътироф этмоқдалар. Б. тригонометрик функцияларнинг умумий қонуниятини топиш юзасидан иш олиб борган.\n«АлҚонун алМасъудий» асарида ясси ва сферик тригонометрияни баён қилган. У тригонометрик функциянинг чизикли ва квадрат интерполитив қоидасини ишлаб берди, ўртача аниқ ҳисоблар методини таклиф қилиб, тегишли жадвалларни келтирди, бир қанча ўнли рақамлар учун П миқдорини аниқ ҳисоблаб чиқди. География, геодезия ва геология фанлари соҳасида ҳам Б.нинг қушган ҳиссаси беқиёс. Тасвирий география соҳасида Б. географик адабиётда мавжуд бўлган маълумотларни умумлаштириб ўзига замондош бўлган сайёҳ ва савдогарлар тўплаган маълумотлар б-н уни янада бойитади. Олим қолдирган географик маълумотларнинг кўпчилиги у ёки бу географик масалаларни ёритишда Шарқ адабиётида биринчи манба ҳисобланади.\nБерунийнинг ўша вақтда унча маълум бўлмаган шимолий ўлкалар, Болтиқ ва Оқ денгиз ҳақидаги маълумотлари, Сибирнинг «бизда ёз бўлганда, у ерда қиш бўладиган» жойлари ҳақида хабарлари айниқса қизиқарли. Б. Хитой ва Тибетга туташ ўлкаларни ҳам ўзидан олдинги олимларга нисбатан тўла ва аниқ тасвирлаган. Птолемейга қарамақарши Атлантика ва Ҳинд океанларининг жан. томони бир-бирига туташганлигини исботлаб берган. У Осиё ва Африка қитъалари орасида бир вақтлар бўғоз бўлган ва Ер шарининг жан. томони қуруқлик бўлган деб тахмин қилади. У қолдирган ноёб маълумотлар шарқ географик адабиётида муҳим роль ўйнаган.\nТарихда Америка қитъасини 1492 й. окт. ойида денгиз сайёҳи Христофор Колумб кашф этганлиги қайд қилинган. Аммо бу борада Б.нинг илмий фарази мавжудлиги ҳам маълум. Олим ўзининг «Ҳиндистон» асарида ер юзасининг тузилиши, денгиз ва қуруқлик тўғрисида гапириб, «…Ернинг чораги маъмурадир. Маъмурани ғарб ва шарқ томондан Муҳит океани (Атлантика ва Тинч океан) ўраб турибди. Бу Муҳит океани, ернинг обод қисмини денгизларнинг нариги томонида бўлиши мумкин бўлган қуруқдик ёки одам яшайдиган ороллардан иккала ёқдан (ғарбдан ва шарқдан) ажратиб туради…» деб ёзган. Шундай фикрни «АлКонун алМасъудий» асарида ҳам уқтиради. Демак, ғарбий ярим шарда яхлит бир қуруқликнинг, кейинчалик Америка деб номланган қитъанинг мавжудлигини Б. европалик олимлардан 450 й.ча олдин тахмин қилиб, ўз асарларида бир неча бор ёзган. Б.нинг ғарбий ярим шарда катта қуруқлик борлиги тўғрисидаги фикри 15—16-а.ларда ўз тасдигини топди.\nБ. математик география тараққиётига ҳам катта ҳисса қўшди. У жойларнинг географик узоқлигини ва кенглигини аниқпаш йўлларини ишлаб чиқишда янгиликлар очди: тригонометрия ва геометрияни кенг қўллаш орқали ўзидан олдинги астрономларга нисбатан анча аниқ натижаларга эришди. Мас, у географик кенгликни аниқлашда 16-а.да Тихо де Браге томонидан кашф этилган деб ҳисобланган усулни ишлатган.\nУзоқ,ликларни белгилашда ҳам Б. томонидан ишлаб чиқилган янги метод унгача қўлланилган методларга нисбатан энг мукаммали эди. Турли географик жойларнинг географик кенглиги ва узоқлигини аниқлашда у эришган натижалар ҳоз. замон олимларини ҳам ҳайратда қолдирмоқда. Б.нинг Ер шарининг ўлчамлари ҳақидаги маълумотлари юнон, ҳинд олимлари ва ўзига замондош бўлган Яқин ва Ўрта Шарқ олимлари хулосаларига нисбатан анча аниқдир. У Ер айланаси узунлигини ўлчашда янги усул ишлаб чикди. Б. методида катта масофалар учун қийин ва мураккаб ўлчовларга эҳтиёж бўлмай, математик ҳисобларга асосланиларди. У Ер меридиани ёйининг бир даражаси 110275 м га тенг деб топди. Бу ҳоз. замон маълумотларига жуда яқин.\nГеология соҳасида ҳам Б. ажойиб кашфиётлар қилган. Ерни ўрганиш масаласига илмий ёндашди. Ер юзасининг ҳар бир қисми ўзининг узоқ тарихий тараққиётига эга эканлигини ёзади. Туркистоннинг баъзи жойлари, шу жумладан Амударё водийсининг геологик ривожланишини биринчи марта жиддий ўрганишга ҳаракат қилган ҳам Б. бўлган. Унинг Амударё водийсининг геологик ўтмиши ва Орол денгизининг пайдо бўлиши ҳақидаги хулосалари ўша замоннинг энг муваффақиятли геологик таҳлилларидан бири ҳисобланади.\nОлим «Денгизлар қуруқликка, қурукликлар эса денгизга айланади» деган назарияга суянади. Б.нинг фойдали қазилмалар қатламларининг паидо бўлиши, тоғ жинсларининг емирилиши, нураши кабилар ҳақидаги хулосалари катта аҳамиятга эга. Ер қобиғида оғирликнинг мувозанатлашиб туриши учун ер ости жисмларининг жойлашиши ҳақидаги фаразлари ҳам жуда аҳамиятлидир. Унинг фикрича, Ер қобиғининг ҳаракати оғирликнинг умумий марказ томон ҳаракатига мос равишда вужудга келди. Б. тоғларнинг пайдо бўлиши ва йўқ бўлиб кетиши табиий омиллар асосида юз беришини талқин этувчи назарияни олға суради. Акад. Ҳ. М. Абдуллаев Б.ни геология соҳасидаги энг буюк назариётчилар ва асосчилар қаторига қўшиш керак, деган хулосага келган эди.\nОлим минералогия фанида ҳам муҳим кашфиёт ва хулосалар яратди. Бу соҳада Б. аждодлар яратган фан ютуқларини тан олди, уларга ўзи яратган янги маълумотларни қўшди. У минералогик текширишда қимматбаҳо тошларнинг рангини, ялтироқлигини тасвирлаш, қаттиклигини аниқлаш, уларнинг магнит ва электр хусусиятларини кузатиш, эритиб синаш каби усуллардан фойдаланган. У минералларни таърифлашда зарур омиллардан бири сифатида уларнинг солиштирма оғирлигини тартибли равишда аниқлаб, минералогиянинг амалий ишларига жорий қилди; минералларнинг табиий таснифи асосларини ишлаб чиқишга уриниб кўрди. Унинг «Минералогия» асари конларни ўрганиш, шу жумладан Ўрта Осиё ер ости бойликларини аниқлаш учун қимматбаҳо манба ҳисобланади. Минералларнинг у аниқлаган солиштирма оғирлиги ҳоз. замон ўлчов натижаларига жуда яқин. Минераллар ва қимматбаҳо тошларнинг пайдо бўлиши ҳақида илмий фиқолар айтган.\nБ. доришунослик, метеорология, физика каби фанларга ҳам ҳисса қўшган. Mac, булоқ ва қудуқ сувларининг юқорига кўтарилиши ва фонтан бўлиб отилиб чиқувчи булоқлар гидростатикасини тушунтиришда Б. ўз замонасидан анча илгари кетиб, бу борадаги уйдирмаларни инкор этади.\nОлим биология соҳасида табиий танланиш ҳақида қимматли фиқолар айтган. У табиий танланиш бўйича аввал инсоннинг онгли фаолиятини тасвирлаб беради, кейин «Табиат ҳам шундай қилади, лекин у фарқига бормайди, чунки унинг ҳаракати онгсиздир», деган хулосага келади. Буюк олим фан соҳасида тажрибалар ўтказиш учун турли асбоб ва ускуналар ихтиро этишда ҳам катта маҳорат кўрсатди. Кўпчилик тажриба асбобларини ўзи яратган эди. Mac, астрономия соҳасида меридианлар иўналишини аниқпаш учун\n«ҳинд доираси»ни ихтиро этган. Бир қанча астролябия конструкцияларини, диаметри 7,5 м бўлган ва ўша замонда энг йирик ҳисобланган «деворий квадрант»ни ясаган. Солиштирма огирликни аниқлаш учун ҳам махсус асбоб ихтиро этган. Б. Марказий Осиё ва умуман Яқин Шаркда биринчи илмий глобуслардан бирини бунёд этган эди. Бу глобусда аҳоли яшайдиган жойлар аниқ кўрсатилган ва бунинг ёрдамида уларнинг географик коордииаталарини аниқлаш мумкин бўлган.\nУ алкимёда қўлланилган ғайриилмий ва асоссиз услубларни танқид қилди. Қимматбаҳо тошлар ва баъзи минералларнинг «мўъжизакор хусусиятларини» инкор қилди ва бу ҳолни «ҳодисаларнинг ҳақиқий сабабини билмовчилар учун бир важдир», деб ҳисоблайди. Б. алкимё йўли б-н олтин ва кумуш тайёрлаш фан ҳал қила олмайдиган беҳуда уринишдир, деган хулосага келади. «Олдиндан айтиб бериш санъати,—деб ёзади «Геодезия»да,— умуман кучеиз асосга эга, ундан келиб чиқадиган хулосалар ҳам асоссиз».\nТабиий фанлар тарихида Б.нинг абадий қоладиган хизмати шундаки, у ўзининг и. т. ишларида ўзи ишлаб чиққан и. т. методига, тажриба ва кузатишларига суянди. Кузатиш ва тажриба методини мисли кўрилмаган даражада юқори кўтарди, бу унинг тажрибавий билимлар соҳасидаги зўр ютуғидир. Олим ўз олдига фанни аниқ маълумотлар б-н бойитиш, назарияларини ишлаб чиқиш, янги усул ва қонунларини очиш вазифаларини қўйган.\nБ. ижтимоий назариялар соҳасида ҳам самарали ижод этди, бу соҳалар ривожига ҳисса қўшди. Унинг купгина асарлари ўз моҳияти б-н табиий фанларнинг соҳалари бўйича ҳам, шунингдек ўша замонларда яшаб ўтган халқларнинг ижтимоий, хўжалик ва сиёсий ҳаёти соҳасида ҳам бутун бир энциклопедия булиб хизмат қилган. Б. ўзининг «Китоб фи ахборот илмубаййизот валқаромита» («Оқ кийимликлар ва қарматийлар хабарлари ҳақида китоб») асарини Ўрта Осиёда ўша даврда энг илғор ижтимоий ҳаракатлардан бири бўлган қарматийларга бағишлаган. Кейинроқ «Ёдгорликлар», «Ҳиндистон» китобларини ёзган.\nУнинг «Китоб улмақолот валарз ваддиёнот» («Мақолалар, эътиқодлар ва динлар ҳақида китоб»), «Китоб фи ахбори Хоразм» («Хоразм хабарлари ҳақида китоб»), «Китоб тарихи айём асСултон Маҳмуд ва ахбори абиҳи» («Султон Маҳмуд даври тарихининг китоби ва отаси ҳақидаги хабарлар») каби асарлари бизгача етиб келмаган.\n«Ёдгорликлар» («Алосор албоқия») подшоқлар ва машҳур шахсларнинг тарихини ёритувчи ва ўша даврнинг маданиятини акс эттирувчи тарихий этнографик асардир. Асарнинг қиммати шундаки, у исломгача бўлган (Хоразмда) бутун бир даврни очиш имкониятини туғдирди. Бу китобда юнонлар, римлик, эроний, суғдий, хоразмлик, ҳарроний (юлдузга сиғинувчилар), қибтий, христиан, яҳудийлар, исломгача бўлган арабларнинг йил ҳисоблари, турли байрам ва машҳур кунлари муфассал тасвирланган, унда кўп халқларнинг маънавий ҳаёти ва тарихига оид қимматли маълумотлар бор.\nУнинг махсус табиатшунослик масалаларига бағишланган китоблари ҳам ижтимоий фанларнинг кўпгина соҳаларини ўзига қамраб олади. Бу хусусда унинг «Геодезия»,«Минералогия» ва б. асарларида тарих, адабиёт, тилшунослик каби соҳаларга оид қимматли маълумотлар жамланган. Мас,«Минералогия»да ҳар бир қимматбаҳо тош ёки металлни тавсифлаш жараёнида араб мумтоз шоирларининг ўша тош ёки металл ҳақида ёзган шеърларидан намуналар келтирилган. Б. тарихни баён қилишда диний, ирқий фарқлардан қатъи назар, холисона туриш керак, деб талаб кидали. Қиёсий таҳлил қилиш методидан кенг фойдаланган. Мас, у ҳинд фани ва фалсафаси, ҳиндларнинг диний эътиқодлари ва урфодатлари ҳақидаги маълумотларни юнон фалсафаси ва мифологияси б-н солиштиради.\nБ. тараққий этиш ва йўқ бўлишга сабаб бўлган табиий ҳодисаларни тадқиқ этар экан Аллоҳнинг яратувчилик қудратини инкор этмайди. Олим табиатда қотиб қолган нарса йўқ, «дунёдаги ҳамма нарса маълум вақтдан кейин бир ҳолатдан иккинчи ҳолатга ўтиб туради», деган нуқтаи назарда туради. Дунёнинг тузилишини тушунтиришда Б. атомизмга яқин бўлган. Унинг атомистикаси атомларнинг моддий характерини ва ҳар қандай детерминизмни инкор этувчи мутакаллимларнит фикр ва қарашларига қарамақарши қўйилган. Унинг дунёлар кўп деган хулосаларга олиб келувчи фиқолари ҳам бўлган. Буни олимнинг фалсафий баҳсларида Ибн Сино ҳам сезган эди. Б. ўз мулоҳазаларида бошқа дунёларнинг моддийлиги ҳақидаги тушунчага асосланган.\nБилиш назарияси хусусида ҳам ўзига хос фиқолари бор. Унинг фикрича, билишнинг асоси, бизнинг дунё ҳақидаги билимларимиз манбаи бўлмиш сезги аъзолари орқали олинган билимлардир. Умуман, илмий билимлар ҳақида гапирар экан, бу—ақл идрок туфайли эришилган ютукдир, дейди. Б. бу соҳада тажрибанинг аҳамиятини алоҳида таъкидлайди. Б. биринчилардан бўлиб, Аристотелнинг фан соҳасидаги хизматига юксак баҳо бериш б-н бирга танқидий фиқолар ҳам билдирган. Б. Аристотелнинг «табиий жой», «дунёнинг ягоналиги», «огирлик ва енгиллик» каби тушунчаларини танқид қилади. Аристотелнинг «оғир» ва «енгил» деган тушунчасидан фарқли равишда Б. Ибн Синога ёзган «Эътирозлар»ида ҳамма нарсаларнинг ер маркази томон тортилиши ҳақидаги фикрни олға суради. Бу, тортилиш кучи ҳақидаги назарияни ишлаб чиқиш йўлида қўйилган муҳим қадам эди.\nБ. ижтимоий ҳодисаларни тушунтиришда географик муҳит, кишиларнинг моддий эҳтиёжи каби омиллар аҳамиятини ҳисобга олди. Унинг фикрича, тилнинг келиб чиқишига одамларнинг бир-бири б-н муомала қилишдаги эҳтиёжлари,турлифанларнинг пайдо бўлишига эса уларнинг моддий ва маънавий эҳтиёжлари сабаб бўлган. Б. ҳокимиятни наслданнаслга ўтиб туриш қонунқоидасини умуман тан олса ҳам, у ёки бу давлат арбобининг ҳокимиятни бошқаришга яроқлилиги унинг давлатга раҳбарлик қилишдаги қобилиятига боғлиқ, дейди. Б. илмфаннинг буюк ҳомийси ва мухлиси эди. Мамлакатнинг ободончилиги илмфаннинг гуллашига боғлиқ, одамнинг бахти эса унинг билим ва маърифатида, деб ёзади. У маърифат душманларига, ёмон урфодатларга, адолатсизликка қарши эди.\nБ.нинг бой илмий мероси Ўзбекистон ва ундан ташқарида чуқур ўрганилмоқда. Унинг асарлари лотин, француз, итальян, немис, инглиз, форс, турк тилларига таржима қилинмоқда. Ҳаёти ва ижоди ёзувчи ва санъаткорлар эътиборини тортиб келмоқда. Б. ҳақида «Ўзбекфильм» студияси ижодкорлари 2 қисмдан иборат «Абу Райҳон Беруний» фильмини (1974) яратганлар. Уйғун «Абу Райҳон Беруний» пьесасини (1973) ёзган. Қорақалпоғистон Республикасидаги шаҳар. туман Б. номига қўйилган. Ўзбекистон ФА Шарқшунослик инти, Тошкент техника унти, метро бекати унинг номи б-н аталади. Тошкент ш.да, Қорақалпоғистон, Хоразмда Б. номида\nкўча, майдон, мактаб ва б. муассасалар бор. Дунёда биринчи марта Ўзбекистонда топилган минералга Б. номи қўйилган. Беруний (Абу Райҳон Беруний) номидаги Ўзбекистон Республикаси Давлат мукофоти таъсис этилган. Б.га Тошкент, Хива, Беруний ш.ларида ҳайкал ўрнатилган.\nCотиболди Ўлмасов,Нуриддин Очиловнинг «Абу Райҳон Беруний — буюк қомусий олим» монографиясини Colameo дастури ёрдамида мутолаа қилинг,принтердан чиқаринг ва юклаб олинг.\nAbu Rayhon Beruniy — buyuk qomusiy olim./ Абу Райҳон Беруний — буюк қомусий олим.\nMahmud Hasaniy: «Qomusiy olimlarimizning ko‘p asarlari hali o‘rganilmagan».


09:40 / 21.11.2017\n20 ноябрь куни «Ҳилол-нашр» марказий савдо мажмуасида шайх Муҳаммад Содиқ Муҳаммад Юсуф ҳазратларининг қаламига мансуб «Қуръони Карим маънолари таржимаси» китобининг тақдимоти бўлиб ўтди. Бу ҳақда info.islom.uz сайти хабар берган.\nҚуръони Карим тиловатидан сўнг бош муҳаррир Эркин Малик тақдимот маросимини очиб бериб, янги нашрни тақдим қилиш учун сўзни ношир Исмоил Муҳаммад Содиққа берган.\n«Ўзининг охирги ва абадий Китоби бўлмиш Қуръони Каримни бутун оламларни ҳидоят қилиш учун нозил қилган Алийму Хобийр Аллоҳ таолога Ўзининг жалолига муносиб ҳамду санолар бўлсин.\nЎзларига Аллоҳ таоло томонидан нозил этилган, икки дунё саодатини таъмин этувчи Қуръони Каримни умматларга омонат ила етказган, унга қандай амал қилишни кўрсатиб берган, Содиқу Масдуқ Набийимиз Муҳаммад Мустафо соллаллоҳу алайҳи васалламга мукаммал ва муаттар салавоту дурудлар бўлсин.\nЎзларининг маҳбуб Набийларидан Қуръони Каримни бирор ҳарфини ўзгартирмай, ўта аниқлик ила қабул қилиб олиб, унга худди шундай аниқлик ва мисли кўрилмаган ихлос билан амал қилиш ила ер юзида икки оёқларида юрадиган жонли Қуръонларга айланган саҳобаи киромларга Аллоҳ таолонинг ризвонлари бўлсин.\nҚуръони Каримга Ўзининг муқаддас китоби сифатида иймон келтирган, уни ўргатган, ўрганган ва унга амал қилган ҳар бир мусулмонга Аллоҳ таолонинг раҳмати, хайру баракаси бўлсин.\nМуҳтарам аҳли Ислом, аҳли иймон, аҳли Қуръон биродарлар! Устозимиз, падари бузрукворимиз, фазилатли шайх Муҳаммад Содиқ Муҳаммад Юсуф ҳазратлари «Қуръони Карим маъноларининг ўзбекча таржимаси» асарини ана шундай комил ва шомил ҳамду сано ва салавотлар билан бошлаган эдилар. Бугун ушбу китобнинг қайта нашрини халқимизга тақдим қилар эканмиз, ушбу қувончли тадбиримизга хуш келибсиз, Аллоҳ таоло қадамларингизга ҳасанотлар ёзсин!\nШайх ҳазратларининг шоҳ асари бўлмиш «Тафсир Ҳилол» салкам юз эллик йиллик танаффусдан сўнг қадим Мовароуннаҳр диёридаги тафсир илмининг қайта тикланиш даврини бошлаб берди. Устозимизнинг Қуръон, ҳадис, ақоид, фиқҳ ва бошқа кўплаб илмларга оид асарлари халқимизнинг диний саводини оширишда муҳим ўрин тутди. Шу китоблар туфайли одамларда Ислом ҳақида, дину диёнат ҳақида, Қуръон ҳақида, унинг аҳкомлари ҳақида тўғри тушунча ҳосил бўлди. «Тафсири Ҳилол» халқ орасида кенг тарқалган сари уни ўқиганларнинг қалби Қуръонга ошно бўлиб борди, Қуръонни ўқишга, уни тадаббур қилишга, уни хатм қилишга иштиёқ ортиб борди. Бунинг учун эса олти жилдлик катта китобдан кўра, ихчам, бир жилдлик китоб зарурлиги сезила бошлади. Шунинг учун Қуръони Карим оятларининг ўзини «Тафсири Ҳилол»даги маъно таржимаси билан бирга бир жилдлик китоб қилиб чиқаришга қарор қилинди», деган Исмоил Муҳаммад Содиқ..\nШу ўринда китобнинг муқаддимасида келтирилган, Қуръони Каримнинг маънолар таржимасига қўйилган баъзи шартлар ҳақида қисқача тўхталиб ўтсак.\n• Таржимани «Қуръон таржимаси» эмас, балки «Қуръони Карим маънолари таржимаси» деб аташ ва тушуниш лозим. Чунки Қуръони Каримни айни ўзидек таржима қилишнинг мутлақо иложи йўқ. Нафақат таржима, балки араб тилида ҳам Қуръони Каримнинг тўлиқ матни у ёқда турсин, бирор оятига ўхшаш матнни келтиришнинг имкони йўқ.\n• Маънолар таржимасидан фақат Қуръони Карим маъноларини тушунишда ёрдамчи омил сифатида фойдаланиш мумкин. Маънолар таржимасини намозда қироат қилиш, улардан ҳукм чиқаришга ҳаракат қилиш, таржима юзасидан ихтилофлар қилиш мутлақо мумкин эмас.\n• Қуръони Карим маънолари таржимаси чоп қилинганда албатта оятларнинг арабча асл матнини ҳам бериш шарт. Биринчидан, бунда асл матннинг қудсияти балқиб туради. Қолаверса, таржиманинг аниқлигини текшириш имкони бўлади.\nШайх ҳазратлари ушбу китобни чоп этишда айнан мана шу шартларга тўлиқ риоя қилганлар. Ояти карималар нусхаси Мадина мусҳафидан олинган. Маънолар таржимаси «Тафсири Ҳилол»дан олинган.\n«Энди «Қуръони Карим маънолари таржимаси» китобини қандай ўқиш керак, ундан қандай мақсадларда фойдаланиш кераклиги ҳақида сўзласак.\nАввало, ҳар бир мусулмон Қуръони Каримни доим тиловат қилиб туриши керак. Тиловатнинг муҳим шартларидан бири эса оятларнинг маъносини тадаббур қилишдир. Шунинг учун Қуръон матнининг ёнига маънолар берилган. Тиловат қилаётган, хатм қилаётган одам керак бўлганда ҳошиянинг четига қараб, оятнинг маънони англаб олаверади. Бу араб тилини билмайдиганларга катта ёрдам бўлади. Баъзи қорилар ҳам, айниқса ёш қориларимиз ўзлари ўқиётган оятларнинг маъносини билмаслиги мумкин. Шунинг учун асл қуръоний матн ҳошиясига ҳар бир оятнинг маъно таржимаси бериб чиқилган.\nДиний адабиётларда, маъруза ва суҳбатларда ояти карималардан иқтибос келтириш. Бундай пайтларда катта ҳажмдаги тафсирдан кўра рақамланган, арабча асл матн ёнига қўйилган маънолар таржимаси жуда қўл келади.\nЭнди «Қуръони Карим маънолари таржимаси» китобининг ушбу янги нашри ҳақида қисқача маълумот бериб ўтаман.\nАввало, устозимиз шайх ҳазратлари сўнгги йиллар давомида халқимизнинг диний саводхонлиги, илмий савияси кутилганидан ҳам зиёда юксалганини ҳисобга олиб, нозиктаъб, талабчан ўқувчиларимизнинг фикр-мулоҳазалари, талаб ва истакларини инобатга олиб, «Тафсир Ҳилол»нинг матнини тўлиқ қайта таҳрир қилиб чиққанларини айтиб ўтиш керак. Ўзларига ҳам, бошқаларга ҳам ўта талабчан бўлганлари боис, устозимиз бу улкан илмий асарни диққат билан қайта кўриб чиқдилар, муҳаррирлар, мусаҳҳиҳларнинг таклифларини ўрганиб чиқдилар, китобни ўқиб, ундаги баъзи хато-камчиликларни бизга тақдим қилган азизларимизнинг мурожаатларини тўплаб, асарни қайта нашрга тайёрладилар. Афсуски, «Тафсири Ҳилол»нинг қайта таҳрири ниҳоясига етказиб, уни халққа тақдим қилиш устозимизга насиб қилмади. Аммо бу хайрли иш нашриётимиз илмий жамоаси, таржимон, муҳаррир ва мусаҳҳиҳларимиз томонидан ниҳоясига етказилди. «Иш бор жойда саҳву хатолар ҳам бўлади» деганларидек, айниқса бу каби катта ҳажмли, кенг кўламли асарлар устида ишлаганда беихтиёр йўл қўйилган хато-камчиликлар учраши табиий. Шунинг учун аввалги нашрларда учраган айрим жузъий, имловий ва техник камчиликлар ушбу нашрда баҳолиқудрат бартараф қилинди.\nУстозимиз китобнинг муқаддимасида шундай деган эканлар: «Сиз азизларга тақдим қилинаётган ушбу нусха беш-олти марта қайта-қайта кўриб чиқилди. Бу омил ожизона хизматимизнинг хатолари бироз озайишига сабаб бўлган бўлса, ажаб эмас, деган умиддамиз».\nФурсатдан фойдаланиб, бугунги тақдимот муносабати билан фазилатли шайх Муҳаммад Содиқ Муҳаммад Юсуф ҳазратларининг барча асарларини, хусусан, «Тафсири Ҳилол» асарларини диққат билан ўқиб, уларда учраган саҳву хатоларни аниқлаб, тўплаб, кейинги нашрларнинг сифатли чиқишига ҳисса қўшиш ниятида бизга тақдим қилган ва қилаётган барча азизларимизга самимий миннатдорчилик билдирамиз. Устозимиз бу каби камчилик ва нуқсонларни бизга тақдим қилганлардан кўп миннатдор бўлар эдилар, кейинги нашрларнинг янада мукаммалроқ бўлишига ҳисса қўшганлари учун уларнинг ҳаққига дуо қилар эдилар. Иншааллоҳ, бу холис хизматда бардавом бўлган барча азизларимиз устозимизнинг ана шу дуолари тааллуқига дохил бўладилар.\nБарчамизга маълумки, устозимиз ноширликни санъат даражасига кўтаришга интилардилар. Ҳар бир китобнинг муқоваси бир санъат асари бўлсин, дер эдилар, қоғозининг сифатигача, саҳифанинг кўринишигача эътибор қилар эдилар. Шу мақсадда доимо матбаачилик соҳасидаги янгиликларни кузатиб борар, жаҳон миқёсидаги янгиликларни ўрганиб, ўзлаштиришга тарғиб қилар эдилар. Ана шу саъй-ҳаракатларининг самараси ўлароқ, сўнгги бир неча йил ичида босмахонамизнинг моддий-техник базаси тубдан янгиланди, янги дастгоҳлар, жиҳозлар ўрнатилди, муқовалаш ва чоп қилиш борасидаги янги технологиялар ўзлаштирилди. Бу янгиликларнинг барчаси аввало энг мўътабар китоб – Қуръони Карим маънолари таржимасининг янги нашрида қўлланилди.\nКитобнинг янги нашри бадиий жиҳатдан ҳам янги поғонага кўтарилди. Унинг учун янги бичимдаги каттароқ ўлчам танланди, энг сифатли қоғоз ишлатилди, Мадина мусҳафининг махсус матнидан фойдаланилди, китобга муҳташам, нақшинкор янги муқова тайёрланди, саҳифалар ҳам бежирим нақшлар билан безалди.\nАзизлар, ушбу қайта нашр устида кўп кишилик ижодий жамоа ишлади. Мусаввирлар, дизайнерлар, техник мутахассислар, саҳифаловчилар китобнинг янги муқоваси, ҳар бир саҳифаси, Қуръоннинг ҳар бир ояти, ҳар бир рақами, ҳар бир калимаси, ҳар бир ҳарфини ихлос билан, савоб умидида қайта саҳифалаб, қайта нашрга тайёрлашди. Муҳаррирларимиз, мусаҳҳиҳларимиз, қориларимиз ҳар бир оятнинг, ҳар бир маъно таржимасининг аслга тўғри бўлиши, мукаммал бўлишига ҳаракат қилишди. Босмахона жамоаси ушбу китобнинг юқори сифатда босилишида алоҳида жонбозлик кўрсатишди.\nУларнинг барчасидан Аллоҳ таоло рози бўлсин, Роббимизнинг муқаддас каломини, Қуръони Каримнинг пурҳикмат маъноларини етказишдек улуғ ишга қўшган ҳиссалари учун Ўзи ваъда қилганидек, ҳар бир ҳарфи учун ажру савобларини кўпайтириб берсин, ўзлари ўйлаганидан ҳам зиёда савобу самаротлар насиб айласин. Барчаларининг аҳли оилаларидан, авлоду зурриётларидан ҳофизи Қуръонлар, ҳомили Қуръонлар, мураттаб қорилар, олиму уламолар, аҳли илмлар етишиб чиқишини насиб қилсин.\nАзизлар, устозимиз айтганларидек, катта меҳнат билан бино бўлган бу асарни тақдим қилар эканмиз, мукаммаллик даъво қилишдан мутлақо йироқмиз. Қуръони Карим ҳузурида ожизлигимизни яна бир бор таъкидлаб айтамиз. Муҳтарам ўқувчиларимиздан ушбу камтарона меҳнатимизда бир эзгулик ва муваффақият кўрсангиз, Аллоҳ таолонинг тавфиқи деб, барча нуқсон ва камчиликларни камина ходимингиздан деб билишингизни ўтиниб сўраймиз.\nУшбу иш аввало Аллоҳ таолонинг мадади билан амалга ошганини яна бир бор таъкидлаган ҳолда, У Зотга ҳамду санолар айтган ҳолда, бу ишга ҳиссаси қўшилган барча-барчага чексиз миннатдорчилик билдирамиз. Барча ўқувчиларимиздан ул азизларнинг ҳақларига ҳам ғойибона дуо қилишларини умид қиламиз.\nАзизлар! Ушбу китобнинг янги нашри барчамизга муборак бўлсин!\nАллоҳ таоло Ўзининг муборак каломини она тилимизга таржима қилган, тафсир қилган, кўзининг нурини, азиз умрини фидо қилиб, диндошларига, юртдошларига тақдим қилган муҳтарам устозимиз, қиблагоҳимиз, халқимизнинг севимли фарзанди, улуғ аллома шайх Муҳаммад Содиқ Муҳаммад Юсуф ҳазратларидан бу буюк ибодатни ҳусни қабул айлаб, униб-ўстирган, таълим-тарбия берган ота-оналарига ва барча устозларига иззат тожини кийдирсин, ажру савобларидан баҳраманд қилсин, жаннати Фирдавсларни насиб этсин!\nАллоҳим! Ушбу камтарона амалимизни Ўз даргоҳингда қабул этгин. Ҳаммамизни ҳидоятда собитқадам қилгин.\nВа охирги дуомиз: оламларнинг Робби Аллоҳга ҳамд бўлсин!», деган ношир.\nШундан сўнг Эркин Малик китобхонларни янги нашр билан табриклаш учун адиб Аҳмад Муҳаммад Турсунга сўз берган.\nАҳмад Муҳаммад Турсун «Қуръони Карим ва унинг ўзбек тилидаги маънолар таржимаси» деб номланган бу китобнинг аҳамияти, фазилатлари ҳақида сўзлаб, янги нашрга ҳисса қўшган барча азизларимизнинг ҳаққига дуо қилдилар, барча китобхонларни Қуръонга ошно бўлишга, уни ўз ҳаётига дастуриламал қилишга чақириб, сўзларига якун ясадиган.\n«Аллоҳ таоло ушбу китобни халқимизга муборакбод айласин, барчамизни Ўзининг каломига ошно қилиб, икки дунё саодатига эришишимизга восита этсин!», дейилади хабарда.


Ўзбекистонда хизмат кўрсатган фан арбоби Ғуломқодир Рашидов вафот этди\n13:57 / 04.08.2020\nТарих фанлари доктори, профессор, Ўзбекистонда хизмат кўрсатган фан арбоби Ғуломқодир Рашидов 2020 йил 1 август куни 94 ёшида вафот этди. Бу ҳақда Фанлар академияси хабар берган.\n1926 йил 6 июлда Тошкент шаҳрининг Бешёғоч даҳасида таваллуд топган. 1943 йил Ўрта Осиё давлат университетининг тарих факультетига ўқишга кирган. Илмий фаолиятини 1960 йилдан Ўзбекистон Республикаси Фанлар академиясида бошлаган. 1967-1986 йиллар давомида ЎзР ФА Тарих институтининг «Шаҳарлар тарихи» бўлими мудири, 1960, 1986-1992 йилларда Ўзбекистон тарихи давлат музейи директори вазифасида фаолият кўрсатган.\nИлмий фаолияти давомида Ўзбекистон шаҳарларининг тарихини ўрганишга катта эътибор берди. 1960-1980 йилларда кўпгина шаҳарлар тарихи, уларнинг жамиятдаги аҳамиятига оид илмий тадқиқотлар олиб борилди. Унинг раҳбарлигида Тошкент, Самарқанд, Хоразм, Андижон, Қўқон ва бошқа шаҳарлар тарихини ўзида акс эттирувчи қатор илмий нашрлар чоп этилди. Қадимги шаҳарлар билан бир қаторда ХХ асрда ташкил топган шаҳарлар тарихи бўйича ҳам катта изланишлар олиб борди. Олимнинг саъй-ҳаракати билан Олмалиқ, Бекобод, Чиноз, Навоий, Бойсун, Янгиер, Гулистон каби ўнлаб янги шаҳарлар тарихини яратилди.\nЎзининг музейдаги фаолияти давомида музей экспозициясини такомиллаштириш, музейшуносликка оид илмий асарлар нашр этиш, музей фондларини бойитишда алоҳида фаоллик кўрсатди.\nҒ.Рашидов 160 дан ортиқ илмий нашрлар, 300 дан ортиқ мақолалар чоп этган. Шунингдек, унинг раҳбарлигида 30 дан ортиқ фан доктори ва номзодлари муваффақиятли ҳимоя қилди. Ўзининг илмий-педогогик фаолияти давомида Тошкент ирригация ва қишлоқ хўжалигини механизациялаш муҳандислари институти, Тошкент темир йўл транспорти муҳандислари институтида талабаларга Ўзбекистон тарихидан сабоқ берди.


Тўрт мамлакатдаги юзлаб одамларга почта орқали Хитойдан сирли уруғлар келди | EFFECT.UZ\nТўрт мамлакатдаги юзлаб одамларга почта орқали Хитойдан сирли уруғлар келди\n. 10:44 | 02.08.2020\nБиргина Флоридада 600дан ортиқ киши ана шундай жўнатма олган, бундай ҳолатлар 12та штатда содир бўлган.\nАҚШ, Португалия, Янги Зеландия ва Буюк Британияда юзлаб кишилар почта орқали ичида уруғлар бўлган пакетлар олишди. Улар Хитойдан жўнатилган, деб хабар бермоқда The Guardian.\nКичик шаффоф пакетчалардан қора ва оқ уруғлар чиққан. Жўнатмалар устига эса уларнинг ўйинчоқ ёки бижутерия эканлиги, олувчиларнинг аниқ манзили ва исм-шарифи ёзилган.\nБиргина Флоридада 600дан ортиқ киши ана шундай жўнатма олган, бундай ҳолатлар 12та штатда содир бўлган. Буюк Британияда ҳам юздан ортиқ киши ана шундай жўнатма олган, бундан ташқари, Янги Зеландия ва Португалияда ҳам Хитойдан почта орқали уруғ келиши ҳолатлари қайд этилган.\nАҚШ ва Буюк Британия бу борада суриштирув бошлаган.\nХитой ҳукумати почта стикерлари қалбаки эканлигини билдирган ва текширув ўтказиш учун АҚШ почта хизматидан ушбу жўнатмаларни беришини сўраган.\nИслом динида овқатланиш ҳақида нима дейилган?\nЭркаклар ва аёлларнинг мия фаолияти ҳар хил бўладими?


ФАОЛ АЁЛЛАР АНИҚЛАНДИ - Ўзбекистон овози газетаси\nТермиз шаҳридаги вилоят «Баркамол авлод» болалар маркази биноси байрамона безатилган. Муҳташам кошонада партия фаоллари, депутатлар, ёшлар тўпланишди. «Ўзбекистон ХДПнинг энг фаол аёли» кўрик-танловининг Сурхондарё вилоят босқичи бу йил ҳам кўтаринки руҳда ташкил қилинди.\nТанловни ЎзХДП Сурхондарё вилоят кенгаши раиси Мавжуда Ҳасанова кириш сўзи билан очди ва мамлакатимиз ривожида воҳалик хотин-қизларнинг фаол иштирок этаётганини алоҳида таъкидлади.\n— Бу йилги кўрик-танлов «Ташаббус ва ғояларимиз мустақил Ўзбекистон тараққиёти учун!» шиори остида ўтказилмоқда, — дейди Ўзбекистон ХДП Марказий Кенгаши бўлим бошлиғи Нилуфар Юлдашева. — Бу Ўзбекистон ХДПнинг Сайловолди дастури ҳамда Ҳаракат дастурида белгиланган вазифаларни амалга оширишда ҳам айни муддао бўлмоқда.\nНиҳоят, ҳаяжонли дамлар бошланди. 14 нафар иштирокчи хотин-қизлар учун барқарор иш ўринлари яратиш борасидаги лойиҳаларни тақдим этди. Бандликни таъминлашдаги муаммолар ва уларнинг ечимлари хусусида таклифлар айтилди.\n— Ишлаб чиқаришни йўлга қўйиш мақсадида ЎзХДП Шўрчи туман кенгаши мутасаддиларига мурожаат қилгандим, — дейди Ойсулув Жўраева. — Улар менга ҳуқуқий маслаҳат ва амалий кўмак берди. Шундан кейин «Зебузар-Зиёда зарлари» хусусий корхонамиз иш бошлади. Жамоамизда 10 нафарга яқин хотин-қиз меҳнат қилмоқда. Махсус кийим ва аёллар либослари харидорларга манзур бўлаяпти. Ниятларимиз катта. Сифатли ва рақобатбардош маҳсулотларни келажакда «Ўзбекистонда ишлаб чиқарилган» ёрлиғи билан хорижга экспорт қилмоқчимиз. Кўрик-танлов ташаббускор ва фидойи опа-сингилларимизни кашф қилаётганидан хурсандман.\nЎзгача шукуҳда кечган танловда Денов туманидаги 78-умумтаълим мактаби ўқитувчиси Гулруҳой Ҳусанова биринчи ўринни эгаллаб, республика босқичида иштирок этадиган бўлди. Иккинчи ва учинчи ўринлар Шеробод туманидаги «Ғамбур» маҳалла фуқаролар йиғини маслаҳатчиси Саховат Тўраева ҳамда Қумқўрғон нефть-газ саноати касб-ҳунар коллежи ўқитувчиси Садоқат Қорёғдиевага насиб этди.\nҒолиб ва совриндорларга вилоят партия кенгашининг совғалари топширилди.


Главная Все новости Узбекистана ҚҚС ҳақида нималарни билиш лозим?\nИштирокчиларининг аксарияти корхона раҳбари ёки бош ҳисобчиси эканлиги практикумнинг муҳимлигини кўрсатиб берди\nСеминарда ДСҚ мутахассислари қўшилган қиймат солиғининг янги тартиби ҳақида барча билиши лозим бўлган маълумотларни интерфаол тарзда етказди. Бўлим бошлиғи Улуғбек Дадаханов 2020 йилда ҚҚСни қўллашнинг асосий жиҳатлари ҳақида маълумот берди.\nШунингдек, солиқ солинадиган базани аниқлаш ва ҚҚС бўйича солиқ ҳисоботини топшириш тартиби ҳам батафсил тушунтирилди. Бундан ташқари, Солиқ кодексининг 243-моддасига мувофиқ, рақобатга таъсир кўрсатувчи имтиёзлар бекор қилингани ва унинг бизнес ривожига таъсири ҳақида айтилди.\nҚҚСдан озод этиладиган реализация қилиш оборотлари, операциялар рўйхати сезиларли даражада оптималлаштирилгани ва бундан кутилаётган натижалар бўйича маълумот берилди.\nДавлат солиқ қўмитасининг мутахассислари Солиқ кодексининг янги таҳририга мувофиқ ҚҚСнинг янги тартиби ҳақида солиқ тўловчиларни қизиқтирган барча саволларга жавоб берди.


Сардор Умурзаков Мадина шаҳри амири шаҳзода Файсал бин Салмон ал-Сауд билан савдо-иқтисодий ҳамкорлик масаласида гаплашди - Review.uz\nМадина шаҳридаги Исломшунослик маркази билан Тошкент шаҳридаги Ислом цивилизацияси маркази ҳамкорлик қилади.\nСаудия Арабистонида бўлиб туриши доирасида Ўзбекистон ҳукумати делегацияси Мадина шаҳрига ташриф буюрди, деб хабар бермоқда Ўзбекистон инвестициялар ва ташқи савдо вазирлиги матбуот хизмати.\nЎзбекистон Республикаси ҳукумати делегациясининг Саудия Арабистонига ташрифи доирасида Ўзбекистон Республикаси Бош вазирининг ўринбосари – инвестициялар ва ташқи савдо вазири С.Умурзаков Мадина минтақаси амири шаҳзода Файсал бин Салмон ал-Сауд билан учрашди.\nУчрашувда инвестициявий, савдо-иқтисодий, илмий-техникавий, маданий-гуманитар соҳалардаги ҳамкорликни ривожлантириш истиқболлари ўрганилди. Хусусан, Самарқанд ва Мадина шаҳарлари ўртасида савдо-иқтисодий ва маданий алоқаларни йўлга қўйиш чора-тадбирлари муҳокама қилинди. Подшоҳ Файсал номидаги Исломшунослик маркази билан Тошкент шаҳридаги Ислом цивилизацияси маркази ўртасида ҳамкорликни йўлга қўйишнинг салоҳияти ҳам қайд этилди.\nДелегация аъзолари бир қатор саноат ва маданият масканларида бўлди. Жумладан, бизнес-инкубаторга ташриф давомида аҳолини ҳунармандчилик ва тадбиркорликка жалб этиш бўйича Саудия Арабистони тажрибаси ўрганилди. Шунингдек, Пайғамбаримизнинг ҳаёти ва Ислом цивилизацияси халқаро музейи зиёрат қилинди ва у ерда Саудия Арабистони томони маданий ва тарихий меросни тарғиб қилишда инновациялар ва ахборот-коммуникация технологияларини қўллаш бўйича эришилган ютуқларни тақдим этди.\nУчрашув якунида иккала томон ҳам манфаатдор бўлган лойиҳа ва ташаббусларни илгари суриш мақсадида ҳамкорликни фаоллаштириш бўйича келишувга эришилди.


АҚШ доллари қандай ишлаб чиқарилади? - Yoshlar.com\nАйтмоқчи, бу бюрога экскурсия ҳам уюштирилиб турилади. Хоҳловчилар унда қатнашиши мумкин.\nХаммаси аввал пўлат пластинада гравировка (ёзиш) қилишдан бошланади. Бу ишни камида 10 йиллик малакага эга бўлган усталар бажаради. Заргарлик ишига яқин бу оғир иш анча аниқ ва синчковликни талаб қилади. Гравировкани сифатига қараб қалбакилаштириш ҳимоя тенглиги кўринади.\nОддий қоғоз эмас, толали қоғоз\nГравировка тайёр бўлгандан сўнг, махсус қоғоз тайёрлаш лозим. Долларлар вақт ўтиши мобайнида сарғаймаслиги учун дарахтдан олинган оддий қоғозларда чоп қилинмайди. Уларни 25 фоизи каноп ипи ва 75 фоизи пахтадан бўлган массадан тайёрланади. Қоғоз синтетик толалар билан кучайтирилади (Биринчи жаҳон уришига қадар бу вазифани ипак иплар бажарган). АҚШдаги гравировка ва босма учун бундай қоғозни Массачусетсдаги "Крэйн ва компания” компанияси бажаради.\nҚоғоз ишлаб чиқариш жараёни саккиз даврдан иборат бўлади. Аввал пахта ва каноп қайнатиб, сўнгра тозалаб, оқартирилади. Кейин эса пресслаб, алоҳида даражада бўтқасимон ҳолда юмшатиладиган аппаратга солинади.\nБу қоғозда ишлаб чиқариладиган банкнотларда ички қатлам мавжуд бўлиб, уни қалбакилаштириб бўлмайди. Киритилган белгилар шу қатламдан тола ўтказилганда пайдо бўлади. Шунингдек, қоғоз ишлаб чиқиш жараёнида банкнотда сўнгги жараёнда кўринадиган ҳимоя полослари тикилади.\nБу босқичлар бўлиб ўтгандан сўнг қоғоз махсус пресс билан қуритилади. Ва оғирлиги 4 тонна, эни 2,5 метр бўлган катта рулон тарзида ўралади. Коғозда киритилган махсус белгилар мавжуд бўлиб, ҳар бир рулон аниқ номинал асосида банкнот ишлаб чиқаришга юборилади. Ҳар бир ана шундай рулондан 3,5 миллиард юз долларлик пуллар ишлаб чиқиш мумкин.\nБелги киритилган рулонлар айнан АҚШдаги ёзиш ва босиш Бюросига келиб тушади. Бу ерда жиддий кучайтирилган қўриқлаш бўлими ва видеокузатув мавжуд бўлиб, ўғирлик содир бўлмаслиги учун доллар ишлаб чиқариш босқичлари кузатувга олинган. Ишчилар бинога киришлари билан уларни ҳар бир қадами назорат остида бўлади. Асосий, керакли жойларга сигнализация ва детекторлар ўрнатилган. Бюро биноси алоҳида бўлимларга эга бўлиб, у ерга фақатгина махсус рухсатномага эга бўлган ишчилар киритилади.\nАйтмоқчи, сиёҳлар ҳақида. Бошида долларлар қорароқ сиёҳда ишлаб чиқарилган. Аммо Шимол ва Жануб ўртасидаги бўлган уруш вақтида 60 миллион доллар янги белгили пуллар ишлаб чиқишга тўғри келади. Буюртма Нью-Йоркдаги "American Bank Note Co.” чоп қилиш компаниясига берилганди. Фақатгина 5, 10, 20 долларли номиналлар ишлаб чиқилишини инобатга олсак, қанчалик кўп банкнот ишлаб чиқишга тўғри келганини тасаввур қилиш қийин эмас. Ишлаб чиқарувчилар ишга амалий қараб омборда энг кўп яшил сиёҳ колганини аниқладилар. Шу тариқа доллар яқин-яқинга қадар анча арзон бўлган яшил сиёҳда ишлаб чиқилган. Ҳозирда юқори чидамлиликка эга махсус сиёҳ тайёрланади.\nСиёҳ коғозда чоп қилингандан сўнг, 72 соат ичида қурийди. Сўнг чуқур чоп этиш навбати келади. Махсус пресс қоғозни сиёҳ тўла чуқурчалар билан тўлдириб, фактура яратади. Ҳеч қандай рангли нусха кўчириш аппарати бундай кўчириш эффектига эга эмас. Чуқур чоп қилиш банкнотни ҳар бир томонида ишлатилиб, шундан сўнг қоғоз яна 3 кун давомида қуритилади.\nҲар куни ушбу махсус прессдан 1,3 тонна уч хил сиёҳ ва газета форматидаги 10 минг қоғоз варағи ўтади. Бюрода 24 прессда ишловчилар 650 млн. доллар қийматидаги ҳар хил номиналдаги 35 млн. банкнотни, 95 фоиз ишлатилаган пуллар учун банкнот ишлаб чиқарилади.\nҚалбакилаштириш мумкин эмас\nСиёҳ қуриб ва расм туширилган варақлар тайёр бўлгандан сўнг, нуқсонларни текшириш учун нусха кўчириш босқичига ўтилади. Сифатсиз долларларни текшириш лозим. Ҳар бир варақни текшириш учун бир сония кетади. Сўнг унга рақам қўйилади. Компьютер бир вақтда 37 варақдаги, миллиондан ошиқ микроскопик квадратларни текширувдан ўтказишга қодир. Агар квадратлар мос тушмаса тасвир мониторга чиқади.\nСифатсиз пуллар йўқ қилинади. Баъзан эса раритет (олдинги қимматли буюмлар ва суратлар, қуроллар йиғувчи) қизиқувчилари қўлига тушиши ва пуллар уларни қўлида юз ва минг баробар ошиши мумкин. Варақлар текширувдан ўтгандан кейин серия рақамлари ва федерал захира белгиси қўйилади. Бу — пулларнинг уй манзилига ўхшайди. Серия рақами, партия рақами ва номиналлар – учаласи варақни бошқаларидан ажратиб турувчи омиллар ҳисобланади. Улар қайтарилмайди, чунки ҳар бир банкнотда у чиқарилган сана ва топширилган жойни аниқлаш мумкин.\nПулларни тарқатиш ҳуқуқи Федераль захира тизимга аъзо 12 банкка берилган. АҚШ ҳудуди ўз федераль захира банкига эга 12 та ҳудуд (округ)га тақсимланган бўлиб, алифбо тарзда жойлаштирилган ва рақамлаб чиқилган:\nОхирги босқичда варақлар келиб тушадиган жойда улар қирқилади ва саноқдан ўтказилиб, тахланади. Энди улар банка жўнатишга тайёр. У ердан кенг дарёга ўхшаб, АҚШнинг бошқа банклари ва доллар керак бўлган бошқа мамлакатларга тарқатилади.\nАҚШдаги гравировака (ишлов бериш) ва чоп қилиш Бюросида ўтган 2013 йилда 6,6 миллиард банкнот ишлаб чиқилди. Номинални эътиборга олмаган ҳолда ҳар бир банкнотни ишлаб чиқариш киймати 10 центни ташкил қилади.\nБарча замонавий доллар банкнотлари номиналига қарамай бир хил ўлчам 6.14 га 2.61 дюйм (155.956 га 66.294 мм) ни ташкил этади. Банкнотни яроқсиз ҳолга келтириш ва йиртилиши учун уни 4 минг бора ғижимлаш керак. АҚШнинг фидерал захира тизими маълумотларига қараганда бир долларли банкнотни ишлатилиш муддати 22 ой, 5 долларли эса 24 ой "яшайди”, 10 долларли — 18, 20 долларли — 25, 50 долларли — 55. 100 долларли банкнот кўп яшовчи бўлиб, уни 60 ойгача ишлатиш мумкин\nАҚШдаги молия вазирлигининг маълумотларига қараганда (ингл. "Department of Treasury”), масалан 99 фоиз ишлаб чиқарилган доллар банкнотлари ва тангалар эркин муомилада. 1995 йилдан 2005 йилга қадар эркин муомиладаги долларлар суммаси 89 фоизгача ошди ва 758.8 млрд. га етди.\n2006 йил 30 сентябрь ҳолатига кўра, дунёда умумий миқдори 971 млд 922 млн 146 минг 480 доллар, банкнот ва тангалар бўлган. Улардан 790 млрд 556 млн 011 минг 806 доллар эркин муомилада бўлган (сайёрамизаги ҳар бир яшовчи учун 150 долларга тўғри келади).\nЁқимли ва сирли ҳикоя\nАгар Сиз юқоридаги фактлардан чарчамаган бўлсангиз, АҚШ фидерал захира банкининг банкнотлари ҳақидаги ҳикояни тингланг.\n1 АҚШ доллари\nБир АҚШ доллари АҚШнинг энг кам номинал қийматига эга билети бўлиб, унинг юз тарафида Гилберт Стюарт қаламига мансуб АҚШнинг биринчи призиденти Жорж Вашингтоннинг сурати акс эттирилган.\nТескари томонида АҚШ Катта босмахонасининг икки томони акс эттирилган. Купюрани муомилада ўртача бўлиш муддати 70 ойни (деярли 6 йил) ташкил этади. 2009 йилда 2,5 миллиард ушбу қийматдаги банкнот чиқарилган.\n1 долларликни замонавий дизайни Франклин Рузвельт томонидан 1935 йилда тасдиқланган. Худди шу кўринишдаги бир қанча ўзгаришлар (печатлар томони ўзгартирилмаган) ҳозирги кунга қадар мавжуд.\n2 АҚШ доллари\nИкки АКШ доллари – номинал қиймати бўйича иккинчи АҚШ фидерал захира билети бўлиб, юз тарафида Томас Жефферсон акс этирилган тескари томонида эса Жон Трамбулланинг "Мустакиллик декларацияси” сурати акс эттирилган.\nКупюранинг чиқарилиши 1966 йилда тўхтатилган бўлсада, 10 йил ўтгандан сўнг АҚШ мустақиллигининг 200 йиллиги муносабати билан қайта тикланган. Ҳозирги кунда ушбу купюрани янги экземпляри деярли чиқарилмайди. (Жами чиқарилган банкнотларнинг 1 фоизи). Шунинг учун ҳам уни муомилада кам кўриш мумкин. Буни эса, ўз навбатида, икки долларли купюрани муомиладан чиқарилганлиги тўғрисида турли афсоналар тўғилишига сабаб бўлиб, ушбу купюра билан муомила қилишни хоҳлаган одамларга муаммо туғдирган.\nУшбу купюрани камёблигини 1976 йилда чиқарилган купюраларни аҳоли ўртасида жуда оммалашиб кетганлиги (хатто коллекция қилинишга ҳам сабаб бўлганлиги), лекин пул муомиласида талаб этилмаганлиги билан изоҳлаш мумкин. 1996 йилнинг август ойига келиб, янги сериядаги банкнотлар чиқарилган вақтда ушбу купюралар деярли қолмаганди. Айни дамда ишлов бериш ва чоп қилиш Бюроси 45 миллионга яқин икки долларли купюра чиқаришни режалаштирмоқда.\n5 АҚШ доллари\nБеш АҚШ долларининг юза қисмида АҚШнинг 16-президенти Авраам Линкольнинг сурати акс эттирилиб, тескари томонида Линкольн мемориали тасвирланган.\n10 АҚШ доллари\nЎн долларлик банкнотнинг юз томонида АҚШнинг биринчи молия вазири Александр Гамильтоннинг сурати акс эттирилган бўлиб, у бу борада Американинг президенти бўлмаган Бенжамен Франклинга ўхшайди. Тескари томонида АҚШ Молия вазирлиги биноси акс эттирилган. Ҳозирги вақтда 1996-2009 йиллар серияларидаги билетлар муомилада бўлиб, чидамлилик муддати 18 ойни ташкил этади.\n20 АҚШ доллари\nЙигирма АҚШ доллари банкнотининг юз томонида АҚШнинг 7-президенти Эндрю Жексон, тескари томонида Оқ уйнинг фасад қисми, 16- авеню томонидан туширилган сурати акс эттирилган. Ҳозирги вақтда 1996-2009 йиллар серияларидаги билетлар муомилада.\nБанкнотнинг ўртача хизмат муддати 25 ойни ташкил этиб, 2009 йилда чоп қилинган АҚШ банкнотларининг 11 фоизини 20 долларлик купюралар ташкил этган.\n50 АҚШ доллари\nЭллик АҚШ доллари. Банкнотнинг юз томонида АҚШнинг 18-президенти Уллис Грант, тескари томонида XIX асрдан буён АҚШ конгресси йиғилиши ўтказиладиган АҚШ Капитолийси туширилган сурат акс эттирилган. Бюронинг маълумотларига қараганда купюранинг хизмат муддати 55 ойни ташкил этиб, 2009 йилда чоп қилинган. АҚШ банкнотларининг уртача 6 фоизини 50 долларлик купюралар ташкил этади.\n1969 йилдан бошлаб АҚШда юз долларли энг катта қийматли купюра ҳисобланиб келинади. (Ундан олдин 500, 1000, 5000 ва 10 000 долларли билетлар муомилада бўлган). Айни вақтда юз долларлини 1996 — 2009 йилда чиқарилган сериялари муомилада. Унинг юза қисмида Бенжамин Франклин, орт томонида эса "Мустақиллик декларацияси” ва АҚШ Конституцияси имзоланган бино — Индепенденс-холл тасвири туширилган.\nИлк юз долларлик купюралар фидераль ҳукумат томонидан 1862 йилда чиқарилган. Франклин тасвири 1914 йилда чиққан серияларда, Индепенденс-холл сурати эса 1928 йилда чиқарилган серияларда акс эта бошлаган. 2009 йилда 1 785 600 000 юз долларли купюра чиқарилган. Бюронинг маълумотига қараганда чиқарилаган билетлар муддати 89 ойни ташкил этади.\n500, 1000, 10 000 ва ҳатто 100 000 долларли пуллар…\n1934 йилда чиқарилган 10 000 долларли банкнотда президент Линкольн пайтида АҚШ Молия вазирлиги бошлиғи ва кейинчали АҚШ Юқори судининг бошлиғи Сэлмон Чейзнинг тасвири туширилган. Бу банкнот сўнгги бор 1944 йили чиқарилган.\nСэлмон Чейз биринчилар бўлиб АҚШ пулларига "Биз Худога ишонамиз” жумласини ёздира бошлаган. Бундан олдин 1864 йилда чиқарилган 2 центли чақаларда шу каби жумлаларни учратиш мумкин бўлган. Қоғоз пулларда эса бу жумла 1957 йилда кўрина бошлаган, 1963 йилдан доимий қўлланиб келинади. Қизиқ томони шундаки, 1863 йилда чиқарилган 1 долларли купюрада Жорж Вашингтон сурати эмас, Сэлмон Чейзники тасвирланган. (Ҳозирда гарчи 10 000 долларли банкнотлар чиқмаётган бўлсада, 100 донага яқини сақланиб қолган ва улар ўз қийматига эга эканлиги қонунан тасдиқлаб қўйилган).\n1934 йилда чиқарилган 100 000 долларлик банкнотда АҚШнинг 28-президенти Вудро Вильсон (ингл. Woodrow Wilson) тасвири туширилган. Бу банкнотлар эркин муомилага чиқарилмаган бўлиб, фақатгина АҚШнинг ички ҳисоб-китобларига мўлжалланган.Manba: kun.uz\nКомментарии (8) | Добавить: 21.03.2015\n8. MusobekUZB (28.03.2015 20:25)\nBir pachka bo'lganida xayot yahshi bo'lib ketardi\n7. Shaxboz_95 (26.03.2015 16:46)\n1 Pochkasini uzatib yuborsin\n6. Shahlouz (25.03.2015 13:44)\nEh he öqisha erindim nima bösaham yahshilikga bösinde\n5. NODIRBEKDJUZ (22.03.2015 23:49)\nAmerika hammadan ög'irlab keyin $ chiqaradi?pizdes ög'ri davlat!barak obama öldiriw kere maymun ozodlikka chiqib sirk qivordi\n4. 1222354 (21.03.2015 21:23)\nOdamlar nimalar qilishmaydi\n3. tiger_0700 (21.03.2015 13:38)\n2. Aziz4ik (21.03.2015 10:40)\nBir pachka bo'ganida ! 'zor\n1. Aziz4ik (21.03.2015 10:36)


16:59 / 03.12.2018 8205\nTECHNOSHOP! Бу ном янги эмас, балки жуда кўпчиликка таниш. 2013 йилдан буён Тошкент шаҳри ва вилоятида TECHNOSHOP бренди остида электротехника ва электрон маиший жиҳозлар билан савдо қилувчи 8дан ортиқ шохобча мижозларга хизмат кўрсатиб келмоқда.\nТаъкидлаш жоизки, дўконлар тармоғининг ҳар бир шохобчаси мижозларнинг ижобий тавсифи ва эътирофига сазовор бўлиб улгурган. Савдо дўконлари харидорларга уй ва офислар учун кенг турдаги электротехника ускуналарини таклиф этади. Бундан ташқари, хўжалик учун дидингизга мос, турли хилдаги ўзига хос электрон жиҳозларни бир жойдан топа оласиз.\nКўп брендли дўконлар тармоғи товарларнинг сифати ҳамда истеъмол хавфсизлигини таъминлаб келаётгани билан мижозлари орасида обрў қозониб улгурган. Фирма сифатли маиший электрон техникаларнинг кенг танловини доимо юқори малакали маслаҳатчи-сотувчилар воситасида тақдим этади. Шу билан бирга, ҳар бир сотилган маҳсулот учун алоҳида сервис хизмати кўрсатилади.\n2 декабрь куни Тошкент шаҳрининг яна бир аҳоли билан гавжум мавзесида кўп брендли TECHNOSHOP дўконининг 9-шохобчаси тантанали равишда очилди. Унинг аввалида жонли мусиқали шоу ташкил этилди. Шундан сўнг, қизил тасма кесилгач, дўкон харидорларга ўз эшикларини очди ҳамда ташриф буюрганлар алоҳида чегирмалар ва совғалар билан қарши олинди.\nФирма раҳбариятининг маълум қилишича, келгусида ҳам дўконлар тармоғи мижозларига қулайликлар тақдим этишда давом этади. Мисол учун, шу йилнинг 10 декабрь куни TECHNOSHOP тармоғининг 10-шохобчаси Чирчиқ шаҳрида очилиши режалаштирилаётган бўлса, 2019 йилда республикамизнинг бошқа вилоятларида ҳам очиш кўзда тутилмоқда.\nТашриф буюринг, кўринг, таққосланг ва харид қилинг!\nМанзил: Тошкент шаҳри, Учтепа тумани, Лутфий кўчаси, 7-уй\nМўлжал: Фарҳод бозори қаршисида, Оазис савдо маркази биносида


Афғонистонлик оила тўйдан қайтаётиб йўлда портлаб кетди\n14:27 / 10.11.2016\nАфғонистон жанубида 7 кишидан, жумладан 3 нафар болани ўз ичига олган оила йўлда ўрнатилган мина портлаши оқибатида ҳалок бўлди. Бу ҳақда ҳукумат маълумотига асосланиб, “Пажвак” агентлиги хабар бермоқда.\nАгентлик маълумотига кўра, портлаш Қандаҳор провинциясидаги туманлардан бирида, 9 ноябрь куни содир бўлган. Ҳалок бўлган оила аъзолари тўйдан уйига қайтаётган бўлган. Афғонистонда ҳаракатланувчи ҳеч бир гуруҳ мазкур воқеа учун жавобгарликни ўз зиммасига олмаган.\nАфғонистондаги вазият сўнгги йил давомида сезиларли равишда ёмонлашди. Авваллари мамлакатнинг қишлоқ ҳудудларига ҳужум қилиш билан шуғулланган “Толибон” радикал ҳаракати йирик шаҳарларга ҳам ҳужум қилишга ўтди. Бундан ташқари, мамлакатда ИШИД террорчилик ташкилоти таъсиридаги жангари гуруҳлар пайдо бўлган.\nпортлаш Афғонистон мина Қандаҳор


Танқиддан сўнг: Мутасаддилар эътибор қаратди. Ҳазиний уй-музейи таъмирланмоқда - Халқ сўзи\nТанқиддан сўнг: Мутасаддилар эътибор қаратди. Ҳазиний уй-музейи таъмирланмоқда\n16:46 25 Декабрь 2018 Жамият\n“Халқ сўзи Online”. Элёржон Эҳсонов/Фарғона. Шу йилнинг сентябрь ойида сайтимизда “Ҳазиний уй-музейи эътиборга муҳтож. Мутасаддилар эса жим?” сарлавҳали танқидий мақола эълон қилинган эди.\nУнда шоир туғилиб ўсган Фарғона вилоятининг Катта кенагас қишлоғидаги уй-музейининг хароб ва қаровсиз аҳволга келиб қолганлиги, мутасаддилар томонидан етарли эътибор берилмаётганлиги баён қилинган.\nЎзбекистон Республикаси Президенти Шавкат Мирзиёевнинг 2018 йил 12-13 июнь кунлари Фарғона вилоятига ташрифи чоғида берган топшириқлари ва Олтиариқ туманида кенгайтирилган тарзда ўтказилган мажлис баёнининг 122 бандида ҳам Катта Кенагас қишлоғидаги Ҳазиний уй-музейини қонуний асосда йўлга қўйиш, шу ерда жойлашган Ҳазиний мақбарасини ободонлаштириш муҳим вазифа сифатида белгиланган эди.\nТанқидий мақола эълон қилинган кундан уч ой ўтиб уй-музейи ва унинг ёнида жойлашган мақбарада комплекс ва мукаммал таъмирлаш ишлари олиб борилиб зиёратчилар учун гўзал масканга айлантирилди.\n“Маданий мерос объектларини муҳофаза қилиш ва улардан фойдаланиш илмий ишлаб чиқариш бош бошқармаси ташаббуси билан кенг кўламли ишлар бошлаб юборилди. Мақбара ва уй-музейни капитал таъмирлаш ва экспонатлар билан бойитиш учун давлат бюджетидан 1 млрд. 200 млн. сўмдан ортиқ маблағ ажратилди. Ҳозирда музей ва мақбарада қурилиш-монтаж ва пардозлаш, экспонатлар учун махсус витриналарни жойлаштириш ишлари давом этмоқда. 2019 йилнинг биринчи чорагида 200 дона экспонатлар, Ҳазиний даврини ёритиб берувчи уй-рўзғор буюмлари, ранг тасвир асарлари, меҳнат қуроллари билан бирга шоир ва унинг замондошлари ижодига мансуб китоблар, мақолалар ҳамда тошбосма китобларни босқичма босқич келтириб жойлаштирамиз. Таъмирлаш ва ҳужжатлаштириш ишлари якунлангач Фарғона вилояти тарихи ва маданияти давлат музейининг филиали сифатида уй-музей 10 та ходим билан расман фаолият бошлайди”, – дейди Фарғона вилояти тарихи ва маданияти давлат музейи раҳбари Баҳодир Ҳошимов.\nШоир ЗиёвуддинҲазинийни Фарғона вилояти халқи чуқур ҳурмат билан Ҳазиний Эшон бува номи билан ардоқлашади. Уй-музейи ва мақбаранинг мукаммал таъмирланиши Катта кенагасликлар учун ҳам чинакам қувонч олиб келди. Олиб борилаётган қурилиш ишларида маҳалла аҳли ҳам томошабин бўлиб турмади. Усталарнинг озиқ-овқатидан хабар олишди, тозалаш ишларида ҳашарлар уюштиришди.\n“Уй-музейга уч ой олдин келган зиёратчи ҳозир бу ерни танимайди. Давлатимиз ташаббуси билан обод масканлардан бирига айланмоқда. Музейнинг эскириб, синиб, абгор бўлиб кетган шиферлари ўрнига замонавий профнастил ўрнатилди. Томдан чакки ўтарди. Умрини аллақачон ўтаб бўлган электр жиҳозлари алиштирилди. Ташқи ва ички фасадлар таъмирланди. Бинога кириш қисми ва ҳовли қисмида таъмирлаш ишлари давом эттирилмоқда”, – дейди уй-музейи жамоатчи раҳбари Наргиза Ваҳобова.


Имом Абу Исо Термизий ҳадисларида фарзанд тарбиясига эътибор – oliymahad.uz\nИмом Абу Исо Термизий ҳадисларида фарзанд тарбиясига эътибор\nФарзанд тарбияси, унинг одоб-ахлоқ масаласи ҳар бир даврда доим эътиборга лойиқ муҳим мавзулардан бири ҳисобланади. Айниқса, ёш авлодга гўзал таълим-тарбия бериш, уларни яхши хислатларга ўргатиш, ҳалол ва ҳаромни ажратадиган ва инсофли қилиб тарбиялаш ота-она зиммасидаги энг муҳим ва масъулиятли бурчдир.\nФарзанд – Аллоҳ таолонинг ота-онага берган буюк неъмати бўлиши билан биргаликда, уларнинг зиммасидаги муҳим масъулияти ҳамдир. Ота-оналар фарзандларини одобли, ахлоқли ва барча яхши хислатларни ўзида жамлаган этиб тарбиялашса, ўша буюк неъматнинг қадрига етган ҳамда зиммаларидаги муҳим масъулиятни бажарган бўладилар. Энг муҳими, жамиятга керакли, фойдаси тегадиган ва уни равнақ топишида ўз ҳиссасини қўшадиган фарзандларни ўстирган, тарбия қилган бўладилар.\nМуқаддас ислом динимизда бошқа мавзуларда бўлгани каби фарзанд тарбиясига оид ҳам тавсия ва кўрсатмалар бор. Чунончи, Қуръон карим ва Ҳадис шарифларда фарзандни чиройли тарбиялаш, унга гўзал одоб бериш ота-онанинг фарзандга берадиган энг яхши туҳфаси эканлиги таъкидланган. Ота-она фарзанди дунёга келганида оқ ювиб оқ тарайди, ҳеч кимдан кам бўлмасин деб кийинтиради, едириб-ичиради. Бу борада эртаю кеч тиним билмай меҳнат қилади. Аслида, гўзал одоб-ахлоқ фарзанд учун энг муҳим ва зарур озуқа эканлигини баъзи ота-оналар унитиб қўйишади. Натижада, фарзандини фақат едириб-ичириш, кийинтириш билан чекланиб қолишади. Бу эса фарзанднинг келажакда ноқобил бўлиб улғайишига сабаб бўлиб қолади.\nОдоб-ахлоқ, таълим-тарбия тўғрисида ватандошимиз, буюк муҳаддис Имом Абу Исо Термизий раҳматуллоҳи алайҳ “Сунан” асарида алоҳида одоб-ахлоқ номли боб очиб, унда гўзал одоб фарзанд учун энг керакли туҳфа эканлиги ҳақида қуйидаги ҳадис шарифни келтиради:\n“Айюб ибн Мусо отасидан, у киши бобосидан ривоят қилади, Пайғамбаримиз Муҳаммад Мустафо соллаллоҳу алайҳи васаллам айтадилар: “Ота фарзандига берадиган туҳфалари ичида энг афзали гўзал одобдир”.\nҲадис шарифда гўзал одоб, таълим-тарбия ота фарзандига қолдирадиган молу дунё, унга берадиган ҳадя ва туҳфалар ичида энг яхшиси ва афзали эканлиги таъкидланяпти. Зеро, фарзанд янги ниҳол кабидир. Уни қайси томонга эгилса, ўша томонга қараб ўсади. Яхши томонга эгилса, келажакда яхши инсон бўлиб вояга етади. Ёмон томонга эгилса, ёмон инсон бўлиб вояга етади. Шундай экан, фарзандларимизни қайси томонга қараб ўсаётганига эътибор берайлик. Энг яхши туҳфа – гўзал одоб ила фарзандларимизни тарбиялайлик!\n2-босқич магистранти Х.Юсупов\n1049300cookie-checkИмом Абу Исо Термизий ҳадисларида фарзанд тарбиясига эътиборno\nОлдингиГуноҳи кабира қилган инсоннинг диндан чиқиши масаласида мотуридия таълимоти уламоларининг қарашлариКейингиИмомга иқтидо қилган кишининг намозда «Фотиҳа» сурасини тиловат қилиши


28 ноября, 2021, 15:15\nТеги:Турон | Суперлига | Тaджикистaн\nШартнома бекор қилинди.\nСуперлигани тарк этган “Турон” клуби охирги турда “Андижон”ни ютганидан кейин таътилга чиқди.\nМаълумки, жорий йилда клубга кўплаб ўйинчилар келганди. Аммо уларнинг барчаси ҳам кутилган натижани бермади.\nЁзги трансфер ойнаси очилган маҳалда “Турон” клуби тожикистонлик ҳимоячи Фирдавс Чакалов билан шартнома имзолаганди. Ўзига 20-рақамни танлаган футболчига негадир мутлақо имконият берилмади. Натижада Фирдавс жамоасининг бирорта ўйинида майдонга тушмади. Фақат 3-4 марта ўринбосарлар таркибида ўйнади холос.\nМаълумот учун, Фирдавс Чакалов бугунга қадар Мальдивнинг "Виктория СК", Тожикистоннинг "Хўжанд" клублари сафида ҳаракат қилган. Шунингдек, иқтидорли ҳимоячи ОФК Кубоги мусобақаси иштирокчиси ҳам ҳисобланади.\nҚолаверса, ўтган йили Тожикистон чемпионатида энг яхши ҳимоячи сифатида эътироф этилганди. “Турон”га келиб асосан захирада ўтирган легионер охир-оқибат мавсум тугашини кутмасидан раҳбарият билан келишиб жамоани тарк этди.\nТурон рахбарлари ёшлик ва тажрибасизлик килишди! Уят!


Иқтисодиёт 14.06.2019 205\nХабарингиз бор, бироз аввал Қарши шаҳрида Президент соврини учун "Ташаббус-2019" кўрик-танловининг вилоят босқичи бўлиб ўтганди. Мазкур нуфузли тадбирда "Саноат соҳасида йилнинг энг яхши тадбиркори", "Хизмат кўрсатиш соҳасида йилнинг энг яхши тадбиркори", "Йилнинг энг яхши фермери", "Йилнинг энг яхши ҳунарманди", "Йилнинг энг яхши ёш тадбиркори" каби 5 асосий йўналиш бўйича ғолиблар аниқланди.\nҚуйида уларнинг самарали фаолияти, келгуси режаларига атрофлича тўхталишни лозим топдик. Илғор, янгиликка интилувчан, бизнесда ташаббускорлик кўрсатаётган ишбилармонларни барчага намуна қилиб кўрсатиш фойдадан холи бўлмайди, албатта.\nТУХУМ ЭКСПОРТИГА ИХТИСОСЛАШГАН КОРХОНА\nҲар қандай маҳсулотни экспортбоп қилиб ишлаб чиқариш керак, шунда бозор топиш қийин бўлмайди. Биргина паррандачилик саноатини олайлик. Илгари тармоқда тухум етиштириш маҳсулдорлиги қониқарсиз эди. Бу вазиятда истеъмолдан ортмай туриб, тухумни четга экспорт қилиш нотўғри бўларди. Ўтган йилларда соҳада кўплаб истиқболли лойиҳалар амалга оширилиши натижасида маҳсулот етиштириш ҳажми сезиларли даражада кўпайди. Ички эҳтиёж тўлиқ таъминланди. Шуни инобатга олиб, яқин-яқиндан тухум экспортига рухсат берилди. Натижа эса ижобий - чет элда харидор шунчалик кўп эканки, ташқи савдо ҳажмида ушбу товар улуши анчагина ошди.\nВилоятимиз ҳам хорижга тухум сотишда етакчи ҳудуд саналади. Воҳамизда йирик ишлаб чиқарувчиларнинг мавжудлиги бунга кенг имкон бераяпти. Шаҳрисабз туманидаги "Эко парранда" масъулияти чекланган жамияти фаолияти ҳам эътиборга молик. Корхона тухум етиштириш ва уни экспорт қилишга ихтисослашган. Бултур тадбиркорлик субъекти томонидан умумий ҳисобда 18 миллион 240 минг дона маҳсулот реализация қилинган бўлса, шунинг 5 миллион 390 минг донаси экспортга чиқарилган. Натижада қарийб 277 минг АҚШ доллари миқдорида валюта тушуми таъминланган. Жорий йил 1 май ҳолатида эса хорижлик ҳамкорларга қиймати 138 минг АҚШ долларига тенг маҳсулотлар етказиб берилган.\n- Тухум доим талаб юқори маҳсулот саналган, - дейди корхона раҳбари Муҳиддин Умидов. - Бир орада ташқи бозорда нарх пастлагани боис маҳсулотимизни ички бозорга йўналтириб тургандик. Яна ҳаммаси изига тушди. Ҳозир асосан Афғонистонга тухум жўнатаяпмиз. Ҳамкорлар маҳсулотимиз сифатини юқори баҳолашади. Бошқа жойлардан ҳам таклифлар йўқ эмас. Мисол учун, Европа мамлакатларидан. Айни пайтда музокара олиб бораяпмиз. Келишув амалга ошса, экспорт географиясини кенгайтирамиз. Албатта, ишлаб чиқариш ҳажми ҳам шунга яраша бўлиши керак. Бугунги кунда 72 минг бош Ломан-Браун, Хай-Лайн сингари тухум йўналишидаги товуқларни боқаяпмиз. Аслида жами қувват 100 минг бош паррандага мўлжалланган. Қолаверса, 30 минг жўжа парваришлаяпмиз. Тез орада салмоқни оширамиз.\nТадбиркорнинг айтишича, ҳозир корхонада қўшимча 2 та блокни ишга тушириш бўйича иш кетаяпти. Ҳар бирида 50 минг бошдан товуқ боқилади. Айни пайтда битта блок тўлиқ тайёр ҳолга келтирилган. Россия мамлакатидан қиймати 200 минг долларлик замонавий жиҳозлар олиб келиб ўрнатилган. Янги линия товуқларни озиқлантиришдан тортиб, тухумни йиғиштириб олишгача бўлган барча жараёнларни автоматлашган ҳолда бажариш имконини беради. Қувват ишга тушгач, яна 12 киши ишли бўлади. Маҳсулот етиштириш кўлами эса бир ярим баробар ошади. Кейинчалик тўртинчи қувватни ҳам фойдаланишга топшириш навбати келади.\nТашқи бозорни, талаб ва таклифни яқиндан ўрганиш имконига эга бўлган тадбиркор бошқа бир тармоқни ҳам ташкил этиб, тез орада иссиқхона хўжалиги шароитида экспортбоп маҳсулот ишлаб чиқаришни йўлга қўймоқчи. Ҳозир 2 гектар майдонда зарур иншоотни бунёд этиш ишлари кетаяпти. Бунинг учун 300 минг АҚШ доллари эквивалентида маблағ сарф этилмоқда. Замонавий иссиқхонада асосан помидор, бодринг ва булғор қалампири етиштиришни ташкил этиш ва уни хорижга йўллаш кўзда тутилган.\nУшбу лойиҳа экспортдан келган валюта тушуми ҳисобидан амалга оширилаётгани аҳамиятлидир. Бу ташаббус ҳам 10 га яқин кишини доимий даромадли қилишга шароит яратади.\nМуҳиддин Умидовнинг эришган натижалари "Ташаббус-2019" кўрик-танлови вилоят босқичида ҳам алоҳида қайд этилди ва у "Саноат соҳасида йилнинг энг яхши тадбиркори" йўналишида ғолиб, деб топилди.\nМуҳиддин Умидов - "Ташаббус-2019" кўрик-танлови вилоят босқичининг "Саноат соҳасида йилнинг энг яхши тадбиркори" йўналиши бўйича ғолиби.\n"12 МИНГДАН ОШИҚ КИШИГА КАСБ-ҲУНАР ЎРГАТДИК"\nЯккабоғ туманидаги "Ситора имкон плюс" масъулияти чекланган жамияти ўз фаолиятини 2010 йилда бошлаган. Касб-ҳунар ўрганиш истагидаги кишиларга таълим бериш тадбиркорлик субъектининг асосий йўналиши этиб танланган. Аввалига нодавлат ўқув марказида саноқли йўналишлар бўйича ўқитиш ташкил этилган бўлса, ҳозирга келиб мутахассисликлар сони 18 тага етди.\n- Бу йўналишларни аҳоли эҳтиёж ва талабидан келиб чиқиб йўлга қўйганмиз, - дейди корхона раҳбари Наргиза Саломова. - Компьютер саводхонлиги, пазандалик, тикувчилик, қандолатчилик, сартарошлик бўйича таҳсил олишга иштиёқмандлар кўп туманимизда. Ҳозирга қадар 12 мингдан зиёд ёш ўқув марказимизни битириб чиққани ҳам кўп нарсани айтиб турибди. Эътиборлиси, бугун шуларнинг аксарияти ҳаётда ўз ўрнини топди, тадбиркорликка қўл урди. Дарсларни амалиёт билан узвий олиб борамиз. 2013 йилда гўзаллик салони очдик. Хотин-қизлар шу ерда ҳам маҳоратини ошириш имконига эга бўлишди. Яқинда эса тикувчилик цехимизни ишга туширдик. Одамлардан келаётган буюртма асосида ишлаймиз. 10 дан ошиқ тикув машинаси олиб келганмиз. Бозорга яқин ҳудудда жойлашганимиз учун ҳам маҳсулотни сотишга қийналмаймиз. Айни пайтгача корхонамизда 40 нафар кишини иш билан таъминлай олдик.\nАлбатта, хизмат кўрсатиш иқтисодиётнинг муҳим соҳаларидан биридир. Бу тармоқни жадал равнақ топтириш эса чекка ҳудудларда аҳоли бандлиги муаммосини самарали ҳал этишга ёрдам беради. Шуни эътиборга олиб, ишбилармон муҳим ижтимоий лойиҳани илгари сурган. Мақсад эса асосан хотин-қизларни фойдали иш билан машғул этишга қаратилган.\n- Президентимиз аёллар жамиятнинг фаол аъзосига айланиши керак, деб бежиз таъкидламаяпти, - дейди тадбиркор Наргиза Саломова. - Давлат раҳбари таклиф этган беш муҳим ташаббусдан бири ҳам айнан шу мақсадга қаратилган. Унга кўра, жойларда ихчам тикув-трикотаж корхоналарини ишга тушириш зарурлиги айтилганди. Биз ҳам ўз ҳиссамизни қўшишга, жим қараб турмасликка аҳд қилдик. Бугун туманимизда 130 га яқин қишлоқ бор. Туман ҳокимлиги билан ҳамкорликда ҳар бир ҳудудда биттадан кичик тикувчилик цехлари, шунингдек, гўзаллик салони ташкил этиш бўйича иш олиб бораяпмиз. Ташаббускорларга бино, ер, кредит масаласида ёрдам кўрсатилаяпти. Хўш, биз томонимиздан қандай кўмак бўлади? Табиийки, ушбу қувватларга малакали сартарош ва тикувчи керак. Биз ўқув марказимизда хотин-қизларни ана шу касбларга бепул ўқитишни ташкил этамиз. Жараёнга қийналган, иш тополмаётган, эҳтиёжманд аёллар жалб этилади.\nТадбиркорнинг фикрича, бу ташаббус ҳар жиҳатдан ўзини оқлайди. Биринчидан, қишлоқларда ишлаб турган гўзаллик салонлари йўқ ёки жуда кам. Аммо мазкур хизматга талаб катта. Қолаверса, тикувчилик - сердаромад фаолият. Сифатли, рақобатбардош маҳсулот харидорсиз қолмайди. Бунда иш касаначилик асосида ҳам ташкил этилиши мумкин. Ҳар бир тикувчилик корхонасига 8 нафардан хотин-қиз ишга жойлаштирилади. Тикув машинаси, хомашё, материаллар билан таъминланади. Тайёр маҳсулот реализациясига ҳам кўмак берилади.\nМаълум бўлишича, бу лойиҳани рўёбга чиқаришга аллақачон киришилган. Наргиза Саломова талабгор хотин-қизларни белгиланган тартибда ўқитишни бошлаш арафасида. Аёлларни ўқув марказига олиб бориб-олиб келишга ҳам тадбиркор ўзи ҳомийлик қилмоқчи. Шу тариқа истиқболда 400 нафар хотин-қизни иш билан банд этиш режа қилинган.\nТашаббускорлик мақтовга лойиқ. Бу эса Президент соврини учун ўтказилаётган нуфузли кўрик-танлов вилоят босқичида ҳам ҳисобга олинди. Наргиза Саломова "Хизмат кўрсатиш соҳасида йилнинг энг яхши тадбиркори" деган номга муносиб кўрилиб, финалда вилоят шарафини ҳимоя қилиш имконига эга бўлди.\nНаргиза Саломова (суратда ўнгда) - "Ташаббус-2019" кўрик-танлови вилоят босқичининг "Хизмат кўрсатиш соҳасида йилнинг энг яхши тадбиркори" йўналиши бўйича ғолиби.\nРЕЖА АМАЛГА ОШСА, 20 НАФАР ЁШ ИШЛИ БЎЛАДИ\nЭнг яхши бўлиш ҳар доим ҳам осон эмас. Айниқса, тадбиркорлик соҳасида. Чунки рақобатчи кўп. Ёш бўла туриб, шундай эътирофга сазовор бўлиш эса мақтаса арзигулик натижа. Қарши шаҳридаги "Зафар Ғолиб экспресс" масъулияти чекланган жамияти раҳбари Ғолиб Пирназаров ҳам ҳали ёш, шу билан бирга, бизнес жабҳасида ҳам янги. Ўз мустақил тадбиркорлигини бошлаганига ҳеч қанча бўлмади. Аммо фаолиятида қўлга киритган ютуқлари билан кўзга тушиб бўлди. "Ташаббус-2019" кўрик-танловининг вилоят босқичида "Йилнинг энг яхши ёш тадбиркори" деб топилгани ҳам шунга ёрқин далил.\nХўш, у бунга қандай, нима эвазига эришди? Қайси ишлари билан ҳакамлар эътиборини тортди? Юқори ўринга муносиб кўрилгани боиси нимада?\nМаълум бўлишича, бугун ёш ишбилармон ишлаб чиқариш ва хизмат кўрсатиш тармоғида бирдек фаолият олиб бораяпти. Маҳсулоти ва хизмати билан бозорда ўз ўрнини топган.\n- Асосий даромадимиз реклама маҳсулотлари тайёрлаш ҳисобидан келади, - дейди Ғолиб Пирназаров. - Турли ўлчам ва кўринишдаги баннер, ёзув, лавҳа каби полиграфия буюмларини ишлаб чиқарамиз. Ишимиз юқори технологияларга асосланган. Шунингдек, картон қути ясаш қуввати ҳам мавжуд. Жорий йил бошида янги 3D-принтери харид қилиб, турли гулқоғоз босишни йўлга қўйдик. Ўз маблағимиздан бу лойиҳага 300 миллион сўм сарф этдик. 5 та янги иш ўрни яратдик. Ҳозирда бу маҳсулотимизга ҳам талаб ошаяпти. Ушбу гулқоғозлар одатдаги қурилиш материалидан бироз фарқ қилади, бироқ қўлланиш соҳаси деярли бир хил.\nТадбиркорнинг айтишича, корхонада ташкил этилган барча қувватлар барқарор ишлаётгани 20 нафарга яқин йигит-қизнинг доимий даромадли бўлишига шароит ҳозирлаган. Аҳамиятлиси, ишчилар сони бундан-да кўпайиши мумкин. Фақат янги истиқболли лойиҳани рўёбга чиқариш даркор. Ташаббус картон қути учун асосий хомашё материали - чиқинди қоғозлардан рулонли картон ишлаб чиқаришни кўзда тутади. Шу мақсадда хориждан маҳобатли ускуналар олиб келиш режа қилинган. Лойиҳа қиймати жуда юқори, ёш ишбилармон бу борада тижорат банки кўмагига таянмоқчи. Аллақачон "Ёшлар - келажагимиз" дастури доирасидаги тегишли жамғармага бизнес-режа тақдим этган. Янги тармоқ ишга туширилиши яна 20 нафар киши бандлиги таъминланишини кафолатлайди.\nҒолиб Пирназаров - "Ташаббус-2019" кўрик-танлови вилоят босқичининг "Йилнинг энг яхши ёш тадбиркори" йўналиши бўйича ғолиби.\nҲАҚИҚИЙ ИШБИЛАРМОН БИР ТАРМОҚ БИЛАН ЧЕКЛАНИБ ҚОЛМАСЛИГИ КЕРАК\nМаълумки, истиқлол йилларида мамлакатимиз қишлоқ хўжалиги тизимида амалга оширилган энг муҳим ислоҳот - фермерлик ҳаракатининг жорий этилиши бўлди. Бугун ушбу фаолият ҳар томонлама ўзини оқлаб, фермерлар юртимиз иқтисодиётини ҳаракатлантирувчи етакчи кучга айланди.\nЭндиликда қишлоқ тараққиётини уларнинг иштирокисиз тасаввур этиш қийин. Шу билан биргаликда, юртимизда хусусий мулкнинг мустаҳкам ҳимояланганлиги, тадбиркорликни ривожлантиришга қаратилаётган эътибор, берилаётган имтиёз ва имкониятлар фермерлик ривожида ҳам муҳим омил бўлаяпти. Авваллари фақатгина бир соҳа билан чекланган фермер бугун кўплаб тармоқларни йўлга қўяётгани боиси шундан. Эътиборли жиҳати, ана шу саъй-ҳаракатлар натижасида қишлоқ жойларда инфратузилма ривожланиб, қўшимча иш ўринлари яратилмоқда.\nКасби туманидаги "Юрт ризқи наслчилик" масъулияти чекланган жамияти ҳам мустақилликнинг илк йиллариданоқ пахта ва ғалла етиштириш билан фаолият бошлаган эди. Кейинчалик таркибида ўнлаб қўшимча тармоқлар ташкил этган хўжалик масъулияти чекланган жамияти сифатида қайта рўйхатдан ўтиб, бугун ҳудуддаги йирик тадбиркорлик субъектларидан бири сифатида фаолият юритмоқда.\n- Айни пайтда 310 гектар суғориладиган ер майдонимиз мавжуд, - дейди жамият раҳбари Насрулло Худойбердиев. - Бу ерда пахта, ғалла билан бир қаторда деярли барча турдаги сабзавот, полиз ва дуккакли озиқ-овқат маҳсулотлари ҳамда чорва озуқаси етиштирамиз. Шу билан бир қаторда, наслли чорва етиштиришни йўлга қўйганмиз. Бу ерда Украинадан келтирилган 600 бошдан ошиқ Қизил чўл зотли чорва моллари парвариш қилинмоқда.\nТадбиркорнинг таъкидлашича, бир тармоқнинг ривожлантирилиши ўз-ўзидан яна бир тармоқни йўлга қўйиш учун замин ҳозирлайди. Мисол учун, жамият тасарруфида чорвачилик тармоғи йўлга қўйилгач, олинаётган сутни шу ернинг ўзида қайта ишлаб, фойдани янада кўпайтириш режаси юзага келган. Шу боис тадбиркор бир неча йил муқаддам банкдан имтиёзли кредит олиб, сутни қайта ишлаш қувватини ташкил этган эди. Ҳозирда соғиб олинган сутнинг асосий қисми шу ернинг ўзида қайта ишланиб, ички бозорга тайёр маҳсулот ҳолида етказиб берилаяпти.\nБундан ташқари, жамият тасарруфида 30 сотихлик иссиқхона хўжалиги ҳам мавжуд. Бу ерда асосан помидор, бодринг, лимон ва бошқа қишлоқ хўжалиги маҳсулотлари етиштирилиб, ишчиларга арзон нархларда тарқатилаяпти. Истеъмолдан ортгани эса ички бозорга чиқарилади.\nАлбатта, фақат бир тармоқ билан чекланиб қолиш бугунги замон шиддатига асло мос эмас. Буни "Юрт ризқи наслчилик" масъулияти чекланган жамияти мисолида ҳам кўриш мумкин. Бундан ўн йил аввал жамиятнинг барча даромадлари ичида пахта ва ғалладан келган фойда қарийб 90 фоизни ташкил этган бўлса, бугун бу кўрсаткич 25 фоизга ҳам етмайди. Демак, асосий даромад янги тармоқлардан олинмоқда. Бу эса жамиятнинг иқтисодий салоҳияти юксалиб, янада янги марраларни эгаллаши учун замин ҳозирлаяпти. Тадбиркор томонидан Касби тумани марказида замонавий тиббий ташҳис марказининг ишга туширилиши, қатор савдо ва маиший хизмат кўрсатиш шохобчаларининг бунёд этилиши ана шу юксалишлар самараси.\nНасрулло Худойбердиев (суратда чапда) - "Ташаббус-2019" кўрик-танлови вилоят босқичининг "Йилнинг энг яхши фермери" йўналиши бўйича ғолиби.\nЎЛМАС САНЪАТ ЎЧОҒИ\nКитоб тумани ҳунармандлари ҳақида гап кетганда кўпчилик машҳур ёғоч ўймакорлари сулоласи вакиллари - Тўраевлар оиласини тилга олишади.\nАслида ҳам ўзбек миллий ҳунармандчилиги ўз ривожланишининг барча босқичларида бир авлоддан иккинчисига ўтиб, катталар ишини кичиклар давом эттириб келган. Бу жараёнда кўпинча ҳунарманд ота касбини ўғил фарзандлардан бири, онанинг ишини эса қизлари давом эттирган. Аммо Тўраевлар оиласининг ўзига хослиги шундаки, уларнинг ҳаммаси моҳир ёғоч ўймакори. Ота-она, ўғил-қизлар, ҳатто келинлар ҳам бу ҳунарни санъат даражасида эгаллашган.\nОта-боболарининг ишини муносиб давом эттирган Олим Тўраев кўп йиллар давомида ёғоч ўймакорлиги билан шуғулланиб, мамлакатимиздаги қадимий обидаларни таъмирлаш, миллий андазалар асосида барпо этилган бино ва иншоотларнинг ёғоч қисмларига безак бериш борасида жуда катта ишларни амалга оширган. Кўплаб танлов ва кўргазмаларда ўз ишлари билан иштирок этиб, ғолиб ва совриндорлар қаторидан жой эгаллаган. Аҳамиятли томони, Олим Тўраевнинг турмуш ўртоғи Гулчеҳра Ниёзова ҳам моҳир ёғоч ўймакори ҳисобланади. У ўз вақтида Марказий Осиёдаги энг биринчи ёғоч ўймакори бўлган аёл сифатида эътироф этилган ва махсус диплом билан тақдирланган эди.\nБугун уларнинг ишини фарзандлари давом эттиришмоқда.\n- Оилада тўрт ака-укамиз, - дейди Обид Тўраев. - Айни пайтда ота-онамнинг ишини мен қўлга олганман. Акаларим бошқа соҳаларда ишлашса-да, ҳунарни мукаммал эгаллаган. Улар зарурат туғилганда менга ўз маслаҳатларини бериб, билмаганларимни ўргатиб боришади. Турмуш ўртоғим ҳам ёғоч ўймакори, биргаликда ишлаймиз. Энди катта ўғлим шу ишга қизиқиб, қўли келишиб қолган. Демак, сулоламиз ишларини кейинги авлод ҳам давом эттиради. Бундан жуда фахрланаман.\nОбид Тўраевнинг айтишича, миллий ҳунармандчилик ҳеч қачон ўлмайдиган ва эскирмайдиган соҳа. Қўл меҳнати билан яратилган гўзал санъат намуналари ҳар доим кишиларнинг эътиборида бўлган ва бундан кейин ҳам бўлади.\n- Мана, техника тараққиёти шунчалик ривожланди, компьютерда битта тугмани боссангиз бўлди, станок қандайдир уч-тўрт дақиқанинг ичида ёғочга истаган шаклда ва кўринишдаги нақшни тушириб беради, - дейди у. - Аммо шундай имкониятлар даврида ҳам бизнинг ишимизга бўлган талаб ортса ортаяптики, асло камайгани йўқ. Буюртмалар кўплигидан, уларни бажариш катта қийинчиликлар туғдираяпти. Ўтган йили шартнома асосида Шаҳрисабз ва Қарши шаҳарларидаги бир қатор тарихий обидаларнинг ёғоч қисмларини таъмирладик. Янги бунёд этилган Шаҳрисабз шаҳар маданият саройининг ёғоч устунлари, эшик ва деразаларига миллий услубда нақш бериш ишларини бажардик. Ҳали олдимизда кўплаб буюртмалар мавжуд. Демакки, қўл меҳнатининг қадри ҳар доим юқори.\nДарҳақиқат, станок ёғочга аниқ ўлчамларда ишлов бериши мумкин, лекин у буюмга инсон берган меҳрни, гўзалликни, ўзига хосликни, сирлиликни бера олмайди. Боиси иш жараёнида устанинг қалбидаги ижодкорлик, гўзал ҳиссиётлар, орзу-ўйлар бевосита унинг қилаётган ишига кўчади ва бу ясалган буюмда ўз аксини топади. Станокда эса ана шу нарса йўқ. Бу ҳақиқатни англаган Обиджон Тўраев ҳам бобомерос ҳунар сирларини янада пухта ўзлаштириш, қилаётган ҳар бир ишида ўз имзоси акс этиб туриши учун мудом изланишда.\nОбид Тўраев (суратда чапда) - "Ташаббус-2019" кўрик-танлови вилоят босқичининг "Йилнинг энг яхши ҳунарманди" йўналиши бўйича ғолиби.


“Газпром” Ўзбекистон ишончини оқламаяпти\nЎзбекистон ҳукумати Россиянинг “Газпром” компаниясининг геология-разведка лойиҳалари бўйича мамлакатда амалга ошираётган ишларидан қониқиш ҳосил қилмаганини билдирди.\nЎзбекистонга ташриф буюрган Россия бош вазири Михаил Фрадков бошчилигидаги делегация таркибида бўлган иқтисодий тараққиёт ва савдо вазири ўринбосари Андрей Шаронов шу ҳақда маълум қилди.\nЭлектрон ахборот воситаларида тарқатилган хабарга кўра, Ўзбекистон ҳукумати геология-разведка лойиҳалари бўйича “Газпром” қатнашаётган учта лойиҳанинг иккитаси суст амалга оширилаётганидан қониқиш ҳосил қилмаган.\nЛойиҳалардан бирида “Газпром” ширкати геология-разведка ишлари учун 300 миллион доллар маблағ сарфлаши назарда тутилган. Аммо “Газпром” мўлжалланган ишлар учун ҳозирга қадар атиги 30 миллион доллар сармоя киритган. А.Шаронов геология-разведка ишлари олиб бориш учун лицензия “Газпром”га ўтган йил декабрь ойида берилганига қарамай, ширкат ўзи учун ажратилган 38 минг квадрат километрдан кўпроқ майдонда январь ойидан бошлаб жадал ҳаракат қилишга киришганини билдирди.\n“Газпром” фаолиятидан норозилик билдирган Ўзбекистон ҳукумати “Лукойл” ширкатининг мамлакатдаги ишидан қониқиш ҳосил қилган.\nЎзбекистонлик мустақил таҳлилчи Дмитрий Поваров Ўзбекистоннинг Россия ширкатига иддаоси ўринли бўлиши мумкинлигини айтади.\n“Ўзбекистон томони декабрь ойида лицензия олгунича “Газпром”га барча имкониятни яратди. Ўтган йил баҳорда “Газпром” вакиллари лицензия берилгунича Ўзбекистон томони ширкатга геология-разведка ишларини бошлашга рухсат берганини маълум қилган эди”, – дейди Д.Поваров.\nД.Поваров Ўзбекистон томони эътирозидан сўнг “Газпром”нинг жорий йилда янги энергия манбаларини топиш бўйича амалга ошираётган геология-разведка ишлари суръати тезлашишига шубҳа қилмаслигини таъкидлади.\n“Агар 300 миллион доллар сармоя уч йилга тақсимланса, Ўзбекистон томони йилига 100 миллион доллардан маблағ сарфлаш ҳақида ўзаро келишган ҳам бўлиши мумкин. Шунга қарамай, мен жорий йилда геология-разведка ишлари суръати тезлаштирилишига шубҳа қилмайман”, - деди Д.Поваров.\n7 март куни Тошкентга ташрифини якунлаган Россия бош вазири Михаил Фрадков Ўзбекистон Россия учун минтақадаги ишончли ҳамкор бўлиб қолишини айтди.\nЎзбекистон президенти Ислом Каримов билан Оқсаройда ўтказилган музокарадан кейин уюштирилган матбуот анжуманида М.Фрадков Россия-Ўзбекистон муносабатларини янада кенгайтириш ва ривожлантириш имкониятлари мавжудлигини билдирди.\n“Шуни таъкидламоқчиманки, Ўзбекистон Россиянинг Марказий Осиёдаги муҳим ҳамкори бўлиб қолмоқда. Биз ўзаро муносабатларни сақлаб қолишимиз керак. Шунингдек, алоқаларимиз самарасини ошириш ва кенгайтириш учун реал имкониятлар мавжуд”, - деди М.Фрадков.